Brasil - Howling Pixel\nAn Brasil (igwang pangaran na opisyal sa tataramon na Portuges: República Federativa do Brasil) sarong republikang pederatiba na nagibo sa pagkasarô nin 26 na mga estadong pederatibo asin an Distritong Pederal. Igwa an nasyon nin 5.564 asin 207.660.929 na katawo (2017). An sukol kan sakop minaabot sa mga 8.514.876,599 km², boot sabihon, sakop kan nasyon an 47% kan kontinenteng Amerika nin Sur.\nAn Brasilia an kapital kan banwâ, asin rinibayan kaini kan 1960 an dating kapitolyo na Rio de Janeiro. An pinakanainot na kapital kan nasyon iyo an Salvador de Bahía, muya sabihon na ikatulong kapital na an Brasilia.\nDating kolonya ini kan Portugal budâ ini an unikong banwâ na Portuges an tataramon sa duwang kontinenteng Amerika. An sosyedad brasilenya sarô sa pinakamayaman sa kalahian sa enterong kinàban.\nAn wagayway kan Brasil\nAn .br iyo an Internet country code top-level domain (ccTLD) para sa Brasil.\nAn Brasilia sarong ciudad sa federal nin Brasil asin kapitolyo nin sede nin Gobyerno asin Distrito Federal. Dati ining kapital nin populasyon asin 3.039.444 nin (2017). An Brasilia an ciudad nin Brasil.\nAn Coronel Fabriciano ciudad nin estado nin Minas Gerais, Brasil. Segun sa sensus kan 2014, igwang 108.843 katawo.\nAn Ciudad nin Curitiba kapitolyo kan estado nin Paraná, Brasil. Segun sa sensus kan 2006, igwang 3,595,622 na katawo an nageerok sa area metropolitana kaini.\nSi Jair Messias Bolsonaro (namundag Marso 21, 1955) sarong Brasilianong militar asin pulitiko. Siya an ngonyan ika-38 na Presidente kan Brasil.\nPan Amerikanong Karawat\nAn Pan Amerikanong Karawat sarong okasyon pakurusogan na piggigibo lambang apat na taon sa pag-ultanan kan mga parakawat halì sa gabos na nacion sa Amerika. An huring edisyon piggibo sa Rio de Janeiro, Brasil asin an sunod gigibohon sa Guadalajara, Mehiko.\nAn Portuges (português o língua portuguesa) sarong tataramon na Indo-Europeo. Aki ini kan Latin na sa Tiyempo Klasiko pigdara kan mga sundalong Romano sa rehiyon nin Galicia sa Espanya asin sa norte kan Portugal. Sa pagkatopos kan Reconquista, nagin lenguahe ini kan enterong Portugal. Dinara kan mga Portuges an saindang tataramon sa mga koloniya ninda durante sa mga siglong 15 asin 16. An resulta kaini ay sa presenteng tiyempo an Portuges ay ikaanum na tataramon na pinaká dakol na panataram. Sa enterong kinàban igwang 200 milyon mas o menos na katawong nangagamit kaini, partikularmente sa Brasil(182 na milyon), sa Portugal (10.3 na milyon) sa Angola, Mosambik asin sa Timor Oriental.\nAn Setyembre iyo an ika-9 na bulan kan taon sa Gregoryanong kalendaryo asin sarô sa apat na Gregoryanong bulan na igwang 30 aldaw.\nSulô sa Nasyunal na Museo kan Brasil 2018\nKan ika-2 kan Setyembre 2018, kuminarap an kalayo sa Paço de São Cristóvão sa Rio de Janeiro, Brazil, na kun saen harong ini kan 200-taong-gurang na Nasyunal na Museo kan Brazil. Igwa an museo nin 20 milyon nin mga aytem, na kun saen 90 porsiyento an nawara. Pigsisi kan Presidente kan Brasil na si Michel Temer an kalayo sa saróng "daeng makalkuladong" pagkawara kan Panhistorikal asin kultural na pamana kan nacion. An kawsa kan kalayo, nagpoon mga bandang 19:30 lokal na oras (9:30 UTC), dae pa man nadiditermina.\nAn São Paulo ini an pinakamatawo na ciudad sa Brasil sa kapitolyo kan estado nin São Paulo. Segun sa sensus kan 2010, igwang 11.244.369 katawo.\nTataramon na Hapones\nAn Hapones (日本語, Nihongo, [ɲihoŋɡo] ( dangugon) o [ɲihoŋŋo]) saróng tataramon na Subangan na Asya na pigtataram kan pigtatantyang 128 milyon na katawo, pangenot sa Hapon, kun saen ini an nasyunal na tataramon. Miembro ini kan pamilya nin tataramon na Haponiko (o Hapones-Ryukyuano), asin may relasyon ini sa iba pang mga tataramon, arog kan Koreano, an pigdedebatehan.\nPigdara kan mga imigranteng Hapón ang saindang tataramon sa Brasil, Kalipornya (Estados Unidos) asin sa Hawai. An base kan estandar na Haponés iyo an diyalekto kan syudad nin Tokyo. An sistemang pansusurat nin Hapón hale sa sistemang Intsik.\nKoreano an opisyal na tataramon kan Korea del Norte asin Korea del Sur. Ini man an sarô sa duwang opisyal na mga tataramon sa Yanbian Korean Autonomous Prefecture kan Tsina. Igwa nin haros 80 milyon na parataram nin Koreano na may darakulang grupo sa manlain-lain na mga estadong Dating-Sobyet asin kan mga populasyon sa Tsina, Australya, Estados Unidos, Canada, Brasil, Hapon, asin an pinakáhuri an Filipinas.\nAn sistemang pansusurat kan Koreano ay pigaapud na Hageul o Hangul. Ini ay sarong sisteming alpabetiko asin ponetiko. Dakula an utang kan Koreano sa tataramong Intsik. Naabot sa 50% kan bokabularyo kaini na hale sa Intsik.\nAn Trindade ciudad nin estado nin Goiás, Brasil. Segun sa sensus kan 2016, igwang 119.385 katawo.\nAn Unibersidad feira de Santana (sa Portugés: Universidade Estadual de Feira de Santana o UEFS) sarong unibersidad sa Salvador, Brasil. Tinogdas ini kan 1946.\nAn Unibersidad Minas Gerais (sa Portugés: Universidade Federal de Minas Gerais o UFMG) sarong unibersidad sa Belo Horizonte, Brasil. Tinogdas ini kan 1927.\nAn Unibersidad Recôncavo da Bahia (sa Portugés: Universidade Federal do Recôncavo da Bahia o UFRB) sarong unibersidad sa Cruz das Almas, Brasil. Tinogdas ini kan 2006.\nUniversidade Fundação Mineira de Educação e Cultura\nUniversidade Fundação Mineira de Educação e Cultura (o FUMEC) sarong unibersidad sa Belo Horizonte, Brasil. Tinogdas ini kan 1965.\nAn Unibersidad Minas Gerais (sa Portugés: Universidade do Estado de Minas Gerais o UEMG) sarong unibersidad sa Belo Horizonte, Brasil. Tinogdas ini kan 1989.


Etyopya - Wikipedia\nWagayway kan Etyopya\nAn Etiopia, na may opisiál na pangaran na Repúblika Demokrátikan Pederal nin Etiopia (sa Amáriko, Ityop'iya) sarong banwá' na yaon sa Sungay nin Aprika. Ini an ikatolóng pinakamatawong nasión sa kontinente nin Aprika, kasunód kan Niheria asin Ehipto.\nAn Etiopia saro' sa mga pinakagurang na nasión sa enterong kina'ban. Ini man an ikaduwang nasión na naggibo kan Kristianismo bilang saiyang relihiyón na opisiál, hulí ta' an Armenia an pinakanaenot. Saká ini an saro sa mga 51 miembrong pinakagurang kan Nasiones Unidas.\nAn dating pangarang istóriko kan Etiopia iyo an Abisinia o sa Latín, Alta Ætiopia.\nAn sukol kan banwa' naabot sa 1.127.127km2, muya sabihón, ini an ika-27 na pinakadakulang banwa' sa kina'ban, kasunod kan Kolombia.\nKinua sa "https://bcl.wikipedia.org/w/index.php?title=Etyopya&oldid=213269"\nHuring binago an pahinang ini kaitong 30 Agosto 2021, alas 06:47.


firesetter news: An Misyon kan Simbahan\nIni an saro sa mga misteryo kan satong kaligtasan: sa Saiyang dakulang kapangyarihan, dai kaipuhan kan Dios nin katabang para mapangyari an ano man. Alagad pag-abot sa kaligtasan kan katawohan, minawot Niya an partisipasyon kan tawo mismo. Saro sa mga pinili kan Kagurangnan na mahalaga sa kasaysayan kan satong kaligtasan iyo si Maria.\nDai man gayo nasabotan ni Maria an kadakulaan kan sitwasyon na saiyang lalagoan, nagsarig siya sa Kagurangnan, asin kan an Dios maghagad kan saiyang tabang, daing duwa-duwa, itinao niya ini Saiya. Alagad si Maria dai man nagdesisyon hale sa sarong vacuum. Kun nata ta madali saiya an mag-iyo sa Dios, bunga kan pagpadakula saiya asin kan kultura kan komunidad nin mga nagtutubod na nakapalibot saiya. An saiyang desisyon hale sa saiyang experiencia manungod sa Dios sa saiyang buhay.\nIyo ini an pighahalean kan misyon: an pagtubod niato na nagpapahiling satuya kan pagkamoot asin pagkamaimbod kan Dios. Sa panahon kan Lumang Tipan, an misyon iyo na atamanon an pagtubod asin ilikay sa digta nin pagsamba sa mga dios-diosan kan nakapalibot na mga nasyon sa Israel. Alagad kan pag-abot ni Jesus tinukdo Niya an Marhay na Bareta asin sinugo Niya na ini ibalangibog. Ini na ngonyan an misyon kan Simbahan.\nKan nakaaging mga aldaw pighorop-horopan niato an manungod sa Comunion kan satong Simbahan. Naukdan ta na an comunion na ini bako sana an pagkaboronyog kan banwaan kundi an buhay kan Dios mismo na tinatao Niya sa gabos na tawo. Ngonyan, an comunion na ini bako static na comunion, kundi naghahagad na ihiras, isabwag asin ibalangibog.\nIyo man nanggad, kun nakua ta na an buhay, an katotoohan, an tunay na kaogmahan, sa satong Simbahan, boot sabihon kun namatean ta sa satong Dios asin sa Saiyang banwaan an kaligtasan, boot niatong dai sana ini sadirihon kundi na ihiras man an marhay na bareta na ini sa iba, sa kapwa, sa gabos na tawo.\nAn apod kan paghiro na ini: ebanghelisasyon, asin ini an misyon na itinao ni Cristo sa Saiyang Simbahan. Sabi ni Jesus sa Mt 28,18-20: "Lakaw kamo, gibohang dispulos an gabos na nasyon! Bonyagan sa ngaran kan Ama, kan Aki, asin kan Espiritu Santo, tukdoan na mag-otob kan gabos kong itinugon saindo."\nMay tolong kabtang (stages) an misyon nin ebanghelisasyon:\n1. Missio ad Gentes (Misyon sa Katawohan). Hinahagad na ipahayag ta an Tataramon kan Dios sa gabos. Sabi sa 2 Tim 4,2: "Iharubay mo an tataramon; kahigosan mo, angay sa panahon o bako..." Sabi man ni San Francisco de Asis: "Sa gabos na panahon ipahayag an ebanghelyo, paminsan maggamit nin tataramon."\n2. Bagong Integral na Ebanghelisasyon. Boot sabihon kaini an ebanghelisasyon dapat nasasakop an kabilogan kan satong pagkatawo. An kaligtasan bako sana para sa kalag, kundi sa bilog na tawo. An pagpamibi bako sana sa hilom o sa simbahan kundi nahihiling sa marhay na pagkabuhay. Asin an relihiyon bako bagay na pribado kundi ipinapahayag sa publiko, asin nagtatabang sa pagmukna kan pangarap na banwaan nin tawo.\n3. Pagmakulog asin Pagmangno sa Kapwa. Siring man an pagtubod dapat nakakadara sa pagrarom asin pagkusog kan pagkamoot. Poon sa enot na mga komunidad Cristiano hanggang sa ngonyan, dai mahahale an apostolado kan Simbahan sa mga gibong-herak, na dinagdagan pa kan pagsurog sa mga naaapi, paghiro para makua an hustisya, pagtaong-kusog sa mga dukha, pag-ataman sa kapalibutan, asin iba pa.\nIni an dakulang misyon kan Simbahan, asin siring ki Maria na nag-iyo sa imbitasyon kan Kagurangnan, kita man sinasadol na mag-iyo sa misyon kan satong Simbahan sa ngonyan. An mga tataramon kan satong Pamibi para sa Enot na Pagtiripon Pastoral kan Diyosesis marhay na isaboot:\n"Palaada an samuyang puso na magmaigot na makisumaro\nsa samuyang komunyon nin mga disipulos, tanganing kami magin tunay na\nSimbahan na nagpapakusog kan pamilya\nasin nag-aataman kan mga kaakian,\nSimbahan na nagdadara nin kaligtasan sa mga dukha\nasin naghahanap sa mga nawawara,\nSimbahan na nagmamalasakit sa kapalibutan\nasin nagtatabang sa pagmukna kan banwaan,\nSimbahan na naglalakbay pasiring sa kapanoan kan Saimong Kahadean,\nsa kapangyarihan kan Espiritu Santo,\nsa irarom kan pangataman kan samuyang Ina nin Kaligtasan,\nhuli ki Kristo na samong Kagurangnan. Amen."


An Tamang Pagpili, Katolikong Ugali\nBy Msgr. Rodel M. Cajot\nSusog sa enot na libro sa Banal na Kasuratan, an Libro nin Genesis, an tawo linalang kan Dios na kabaing saiya. Kaya sa gabos na linalang kan Dios, an tawo sana an tinawan niya kan kakayahan na mag-isip, maghorop-horop, mag-atid-atid, asin magpili. Asin sa ibabaw kan gabos na ini, biniyayaan niya an tawo nin katalingkasan – boot sabihon, sa rogaring niyang boot, an tawo makakagamit kan mga binanggit na kakayahan. Huli kan Diosnon na biyaya nin katalingkasan, an tawo nakakasabi: gusto ko o habô ko, oyon ako o dai ako oyon, inaako ko o sinasayumahan ko.\nAlagad igwang mga pagkakataon na nakakapaluya, o kun minsan nakakadaog sa talingkas na pagdesisyon asin paggibo nin tawo. Kun minsan, huli kan makusog na pagkatakot, kun igwa nin karahasan (violence) an sarong tawo napipiritan na mag-oyon o maggibo dawa kan habô niyang gibohon. Halimbawa, an sarong abang empleyado sa govierno, huli sa takot na mawaràn nin trabaho, nagiging bungog asin buta sa mga pagdaya, o pagkurakot, o pag-ako nin lagay kan saiyang boss.\nKun minsan, huli kan makusog na pagmate (siring kan kaangotan) o impluwensya nin alcohol o droga, daing tultol na gamit an pag-iisip, dai nakakapag-atid-atid, kaya tulos-tulos nakakagibo nin salâ sa kapwa. Halimbawa, an sarong lalaki, pagal-pagal hale sa pagtrabaho, naabtan an saiyang agom na nakikipagtalik sa ibang lalaki, minadiklom an pag-isip huli sa makuring kaanggotan, binawian nin buhay an sadiring agom asin an kalaguyong lalaki.\nKun minsan, huli kan napagka-ugalian (habit) o bisyo (vice = bad habit), natood nang maggibo nin anoman na garong parte na na kan saiyang naturaleza bilang tawo, siring kan daing-datang ugali nin pagmuda o pagraway, o an basang na pag-apon nin basura sa kapalibotan, o pag-abot nin eleksyon, an paghagad nin kwarta o kakanon o pabor sa mga candidate, na garo bagang normal na parte na ini (sa Tagalog, napagkasanayan na) sa panahon nin eleksyon.\nPPCRV watchers observe the procedures of the Final Testing and Sealing of Vote Counting Machines (VCM) at Barangay Haring, Canaman, Camarines Sur on May 3, 2022. The watchers are from the Our Lady of Prompt Succor Parish (OLPS).\nPhoto credit: OLPS PPCRV)\nAn katalingkasan nin tawo (free will, free choice) na biyaya kan Dios sato igwa nin kasabay na responsabilidad o katungdan na dapat niatong otobon bilang mga linalang niya. An nangongorog sa gabos iyo an ley na nakatakod sa satong pagigin tawo, an ley kan satong naturaleza bilang tawo. Ini an tugon na “Gibohon an marahay; isikwal an maraot”. Dawa ano pa an pagtubod nin tawo, Cristiano o bako, an tugon na ini para sa gabos na tawo na linalang kan Dios na kabaing saiya. An satong kakayahan na mag-isip, maghorop-horop, mag-atid-atid, nagtatao sato kan kakayahan na mag-aram, magsabot asin maghusgar kan marahay asin maraot, kan tama asin salâ kan katotoohan asin kaputikan, dangan kan kakayahan na pilion an marahay, an tama asin an totoo, asin isikwal an maraot, an salâ, asin na putik.\nKun siring, an tultol asin marahay na Cristiano, na Catolico, ginigibo an gabos tanganing mag-oyon asin mag-otob kan nangongorog na tugon na ini. Pinapanindugan niya, sinusurog niya, tinataguyod niya an an marahay, an tama asin an totoo. Dangan sinasagwe niya, kinokondenar niya, inontok niya an maraot, an salâ, asin na putik.\nSa panahon nin eleksyon, an tultol asin marahay na Catolico naggagamit kan mga kakayahan na biyaya kan Dios: 1) sa masigasig na pagmidbid kan mga candidato, orog na kun ano man an saindang naginibo para sa pag-uswag kan nasyon asin bakong sa pagpayaman kan sadiri; 2) sa mahigos na pag-aram asin pagsabot kan saindang mga plano, programa para sa karahayan kan nasyon, bakong mga haka-haka o mga panuga na dai man kayang papangyarihon; 3) sa maisog na pagsayuma sa mga padagka na bakalon an voto sa paagi nin kwarta, kakakon, pabor, asin iba pa (may kasabihan, “an kwarta sa bulsa; an voto sa balota”); 4) sa masinop na pagsaligsig asin pagsalungat sa mga putik, mga fake news na pinapalakop sa pagpa-angat, pagpapogi nin mga candidato.\nKun dusay an satong buhay sa Dios, dapat dusay man an satong buhay para sa satong banwaan, para sa satong pamilya. Kaya gamiton ta sa tama, susog sa katuyohan kan Dios, an saiyang mga biyaya, orog na an biyaya nin katalingkasan. Dai na kita magpa-utô, magpaluko sa aldaw nin eleksyon. Dai na kita magkuyog na magin mga bihag, magin mga alipin kan mga politico na naggagamit kan saindang pwesto sa govierno sa pag-alamusa, pagkurakot kan kwarta nin banwaan, pag-abuso kan mga namamanwaan. An pagvoto, gawe nin pagdebosyon sa Dios. Dai ta tabi ini pagbasang-basangon!\nNote: This article was originally published in Makisumaro, the quarterly newsletter of SKK Caceres, the Archdiocesan Office of Basic Ecclesial Communities.


Lucas 10 | Bibliya Online | New World Translation\nIsinugo ni Jesus an 70 (1-12)\nHirak man sa mga siyudad na daing pagsulsol (13-16)\nNagbalik an 70 (17-20)\nInumaw ni Jesus an saiyang Ama sa pagpabor kaini sa mga mapakumbaba (21-24)\nIlustrasyon mapadapit sa madinamay na Samaritano (25-37)\nDinalaw ni Jesus si Marta asin Maria (38-42)\n10 Pagkatapos kan mga bagay na ini, nagpili an Kagurangnan nin 70 iba pa asin isinugo niya sinda na manduwa-duwa saka pinainot sinda sa lambang siyudad asin lugar na dudumanan niya. 2 Dangan sinabi niya sa sainda: “Tunay nanggad na kadakul kan aanihon, pero kakadikit kan paraani. Kun siring, makimahirak kamo sa Kagurangnan kan pag-ani na magsugo nin mga trabahador sa saiyang pagpaani. 3 Magduman kamo! Uya! Isinusugo ko kamo siring sa mga kordero sa tahaw nin mga lobo. 4 Dai kamo magdara nin lalagan nin kuwarta o lalagan nin kakanon o sandalyas, asin dai kamo magpundo tanganing magtaong galang sa kiisay man sa dalan.* 5 Sain man na lugar na padaguson kamo sa harong, sabihon nguna nindo: ‘Magkaigwa lugod nin katuninungan an harong na ini.’ 6 Asin kun igwa diyan nin tawong nagmamawot nin katuninungan, mapapasaiya an saindong katuninungan. Alagad kun mayo, mabalik iyan sa saindo. 7 Kaya magdanay kamo sa harong na iyan, na kinakakan asin iniinom an mga itinatao ninda, huli ta an trabahador maninigong tawan kan bayad sa saiya. Dai kamo magpaburubalyo sa mga harong. 8 “Siring man, sain man na siyudad kamo maglaog asin akuon ninda kamo, kakanon nindo kun ano an ipuwesto sa saindo 9 saka paumayan nindo an mga may hilang diyan asin sabihon sa sainda: ‘An Kahadian nin Diyos harani na sa saindo.’ 10 Alagad sain man na siyudad kamo maglaog asin dai ninda kamo akuon, magduman kamo sa mayor na mga tinampo kaiyan asin sabihon nindo: 11 ‘Ipinapagpag mi laban sa saindo pati na an alpog sa siyudad nindo na nagdukot sa samuyang mga bitis. Minsan siring, dapat nindong maaraman ini, na an Kahadian nin Diyos harani na.’ 12 Sinasabi ko sa saindo, sa aldaw na iyan, mas kahihirakan pa an Sodoma kisa sa siyudad na iyan. 13 “Hirak man sa saimo, Corazin! Hirak man sa saimo, Betsaida! huli ta kun an mga milagrong nangyari sa saindo nangyari sa Tiro asin Sidon, haloy na kuta sindang nagsulsol, na nakasulot nin telang sako saka nakatukaw sa abo. 14 Huli kaini, sa paghukom, mas kahihirakan pa an Tiro asin Sidon kisa saindo. 15 Asin ika, Capernaum, ilalangkaw ka daw sagkod sa langit? Maduman ka pababa sa Lulubngan!* 16 “An siisay man na nagdadangog sa saindo nagdadangog sa sako. Asin an siisay man na nagbabaliwala sa saindo nagbabaliwala man sa sako. Dugang pa, an siisay man na nagbabaliwala sa sako nagbabaliwala man sa Saiya na nagsugo sa sako.” 17 Dangan an 70 nagbalik na may kagaya-gayahan, na nagsasabi: “Kagurangnan, maski an mga demonyo nagpapasakop sa samo paagi sa paggamit mi kan saimong ngaran.” 18 Sa siring sinabi niya sa sainda: “Nahihiling ko si Satanas na nahulog na, na garo kikilat na buminagsak hali sa langit. 19 Uya! Tinawan ko kamo nin awtoridad na timakan an mga halas saka eskorpiyon,* asin awtoridad na daugon an kapangyarihan kan kaiwal, asin daing ano man na puwedeng magpahamak sa saindo. 20 Minsan siring, dai nindo ipag-ugma an pagpapasakop sa saindo kan mga espiritu, kundi ipag-ugma nindo an bagay na nakasurat na sa langit an mga pangaran nindo.” 21 Kan mismong oras na iyan, labi-labi an saiyang kaugmahan dahil sa banal na espiritu asin sinabi niya: “Hayag takang inuumaw, Ama, Kagurangnan nin langit asin daga, huli ta maingat mong itinago an mga bagay na ini sa mga madunong saka may inadalan asin ihinayag mo iyan sa mga aki. Iyo Ama, huli ta ini an saimong kagustuhan. 22 An gabos na bagay itinao na sa sako kan sakuyang Ama, asin dai nin siisay man na nakakamidbid kun siisay an Aki kundi an Ama sana, saka dai nin siisay man na nakakamidbid kun siisay an Ama kundi an Aki sana asin an siisay man na gusto kan Aki na pahayagan manungod sa saiya.” 23 Sa siring uminatubang siya sa mga disipulo asin nagsabi sa sainda na daing ibang nakakadangog: “Maugma an mga tawo na an mga mata nakakahiling kan mga bagay na saindong nahihiling. 24 Huli ta sinasabi ko sa saindo, dakul na propeta asin hadi an nagmawot na mahiling an mga bagay na namamasdan nindo pero dai ninda iyan nahiling, saka nagmawot na madangog an mga bagay na nadadangog nindo pero dai ninda iyan nadangog.” 25 Asin uya! sarong lalaking eksperto sa Katugunan an tuminindog tanganing purbaran siya asin nagsabi: “Paratukdo, ano an kaipuhan kong gibuhon tanganing magmana nin buhay na daing katapusan?” 26 Sinabi niya sa saiya: “Ano an nakasurat sa Katugunan? Ano an nabasa mo?” 27 Bilang simbag sinabi kaini: “‘Kamutan mo si Jehova* na saimong Diyos sa bilog mong puso asin sa bilog mong kalag* saka sa bilog mong kusog pati sa bilog mong isip’ asin ‘an saimong kapwa nin siring sa saimong sadiri.’” 28 Sinabi ni Jesus sa saiya: “Tama an simbag mo; padagos mong gibuhon ini asin magkakamit ka nin buhay.” 29 Alagad sa kagustuhan kan lalaki na patunayan na matanos siya, sinabi niya ki Jesus: “Siisay man nanggad an sakuyang kapwa?” 30 Bilang simbag sinabi ni Jesus: “Sarong lalaki na pababa hali sa Jerusalem pasiring sa Jerico an nabiktima nin mga tulisan, asin kinurua ninda an mga sulot kaini saka binugbog, dangan nagharali sinda asin binayaan ining haros gadan na. 31 Nagkataon na may sarong saserdote na pababa asin nag-aagi sa tinampong iyan, alagad kan mahiling niya an lalaki, duman siya sa ibong na gilid nag-agi. 32 Siring man, sarong Levita an nag-abot sa lugar na iyan asin kan mahiling niya an lalaki, duman siya sa ibong na gilid nag-agi. 33 Alagad sarong Samaritano na nagbabaklay sa tinampo an nag-abot, asin kan mahiling niya an lalaki, nahirak siyang marhay. 34 Kaya rinanihan niya ini asin inulaan nin lana saka arak an mga lugad kaini asin binendahan iyan. Dangan isinakay niya ini sa saiyang asno saka dinara sa sarong harong na dagusan asin inasikaso. 35 Kan sunod na aldaw, tinawan niya nin duwang denario* an kagsadiri kan dagusan, asin sinabi niya: ‘Asikasuhon mo siya, asin ano man na magagasto mo apuwera kaini, babayadan taka pagbalik ko.’ 36 Siisay sa tulong ini an sa paghuna mo guminawi bilang kapwa sa lalaking nabiktima kan mga tulisan?” 37 Sinabi niya: “Su saro na nagpahiling nin pagkahirak sa saiya.” Dangan sinabi ni Jesus sa saiya: “Kun siring, arog man kaiyan an gibuhon mo.” 38 Nagpadagos sinda sa paglakaw asin naglaog siya sa sarong baryo. Digdi, sarong babayi na an pangaran Marta an nagpadagos sa saiya bilang bisita sa harong kaini. 39 Igwa ining tugang na babayi na inaapod na Maria, na nagtukaw sa may pamitisan kan Kagurangnan asin padagos na nagdadangog sa sinasabi* niya. 40 Alagad, si Marta man naaagaw an atensiyon dahil sa pag-asikaso sa dakul na gibuhon. Kaya nagdulok ini sa saiya asin nagsabi: “Kagurangnan, dai ka lamang nahihirak sa sako na pinapabayaan ako kan tugang ko na solong mag-asikaso sa mga gibuhon? Pakisabihi man siyang magdigdi saka magtabang sa sako.” 41 Bilang simbag sinabi kan Kagurangnan sa saiya: “Marta, Marta, nahahadit ka asin sibot-sibot sa dakul na bagay. 42 Pipira man sanang bagay an kaipuhan, o saro lang. Si Maria, pinili niya an mas marahay,* asin dai iyan kukuanon sa saiya.”\n^ O “dai nindo pagkuguson an siisay man sa dalan bilang pagtaong galang.”\n^ O “amamatak; uyang.”\n^ O “an pinakamarahay.”


An Parabula ni Jesus Manungod sa Marahay na Samaritano | Buhay ni Jesus\nKUN PAANO MAGMAMANA NIN BUHAY NA DAING KATAPUSAN\nSARONG SAMARITANO NA TATAONG MAKIPAGKAPWA-TAWO\nKan harani pa si Jesus sa Jerusalem, may mga Judio na nagdulok sa saiya. An iba gustong makanuod asin an iba man gusto siyang purbaran. Saro sa sainda, na eksperto sa Katugunan, an naghapot: “Paratukdo, ano an kaipuhan kong gibuhon tanganing magmana nin buhay na daing katapusan?”—Lucas 10:25.\nNarisa ni Jesus na an lalaki dai sana basta naghahapot. Posibleng gusto niyang purbaran si Jesus para an isimbag kaini makapaanggot sa mga Judio. Aram ni Jesus na an lalaking ini may partikular nang paniniwala sa bagay na iyan. Kaya nagin madunong an simbag niya na naghayag kun ano an iniisip kan lalaki.\nNaghapot si Jesus: “Ano an nakasurat sa Katugunan? Ano an nabasa mo?” Pinag-aadalan kan lalaking ini an Katugunan nin Diyos, kaya ibinasar niya diyan an saiyang simbag. Nagkotar siya sa Deuteronomio 6:5 asin Levitico 19:18: “‘Kamutan mo si Jehova na saimong Diyos sa bilog mong puso asin sa bilog mong kalag saka sa bilog mong kusog pati sa bilog mong isip’ asin ‘an saimong kapwa nin siring sa saimong sadiri.’” (Lucas 10:26, 27) Iyan daw an simbag?\nSinabi ni Jesus sa lalaki: “Tama an simbag mo; padagos mong gibuhon ini asin magkakamit ka nin buhay.” Pero natapos na daw diyan an pag-uulay? An simbag na gusto kan lalaki bako sanang basta basado sa katotoohan, imbes, gusto niyang “patunayan na matanos siya,” para kumpirmaron na tama an pagmansay niya kaya masasabing makatanusan an pagtrato niya sa iba. Kaya naghapot siya: “Siisay man nanggad an sakuyang kapwa?” (Lucas 10:28, 29) Hararom an kahulugan kan garo baga simpleng hapot na iyan. Taano man?\nNaniniwala an mga Judio na an terminong “kapwa” nanunungod sana sa mga nagsusunod sa Judiong mga tradisyon, asin garo baga suportado iyan kan Levitico 19:18. Sa katunayan, tibaad sabihon pa ngani nin sarong Judio na ‘sala sa Katugunan’ an makiiba-iba sa bakong Judio. (Gibo 10:28) Kaya an lalaking ini asin posibleng an nagkapira sa mga disipulo ni Jesus nag-iisip na matanos sinda kun mabuot an pagtrato ninda sa kapwa Judio. Pero para sa sainda, puwede nindang tratuhon nin daing kabuutan an bakong Judio ta bako man talaga ini “kapwa.”\nPaano maitatanos ni Jesus an pagmansay na ini na dai man makukulgan an buot kan lalaking ini asin an iba pang Judio? Nagsaysay siya nin sarong istorya: “Sarong lalaki na pababa hali sa Jerusalem pasiring sa Jerico an nabiktima nin mga tulisan, asin kinurua ninda an mga sulot kaini saka binugbog, dangan nagharali sinda asin binayaan ining haros gadan na.” Nagpadagos si Jesus: “Nagkataon na may sarong saserdote na pababa asin nag-aagi sa tinampong iyan, alagad kan mahiling niya an lalaki, duman siya sa ibong na gilid nag-agi. Siring man, sarong Levita an nag-abot sa lugar na iyan asin kan mahiling niya an lalaki, duman siya sa ibong na gilid nag-agi. Alagad sarong Samaritano na nagbabaklay sa tinampo an nag-abot, asin kan mahiling niya an lalaki, nahirak siyang marhay.”—Lucas 10:30-33.\nSiguradong aram kan lalaking kaulay ni Jesus na dakul na saserdote asin Levitang katabang sa templo an nakaistar sa Jerico. Para makapuli, kaipuhan nindang magbaklay pababa nin mga 23 kilometros sa sarong tinampo. Puwedeng magin peligroso an agihan na iyan huling may mga parahabon na nag-aabang diyan. Kun manumpungan nin sarong saserdote asin sarong Levita an sarong kapwa Judio na nasa masakit na kamugtakan, bako daw na dapat nindang tabangan ini? Sa istorya ni Jesus, dai ninda iyan ginibo. Imbes, an nagtabang sarong Samaritano, na hali sa mga tawong hinahamak kan mga Judio.—Juan 8:48.\nPaano tinabangan kan Samaritano an nabiktimang Judio? Nagpadagos si Jesus: “Rinanihan niya ini asin inulaan nin lana saka arak an mga lugad kaini asin binendahan iyan. Dangan isinakay niya ini sa saiyang asno saka dinara sa sarong harong na dagusan asin inasikaso. Kan sunod na aldaw, tinawan niya nin duwang denario an kagsadiri kan dagusan, asin sinabi niya: ‘Asikasuhon mo siya, asin ano man na magagasto mo apuwera kaini, babayadan taka pagbalik ko.’”—Lucas 10:34, 35.\nPakatapos mag-istorya ni Jesus, an Ekspertong Paratukdo, hinapot niya an lalaki nin nakakapukaw sa isip na hapot: “Siisay sa tulong ini an sa paghuna mo guminawi bilang kapwa sa lalaking nabiktima kan mga tulisan?” Tibaad nag-aalangan an lalaki na sumimbag nin “su Samaritano,” kaya nagsabi siya: “Su saro na nagpahiling nin pagkahirak sa saiya.” Dangan lininaw na marhay ni Jesus an leksiyon kan istorya: “Kun siring, arog man kaiyan an gibuhon mo.”—Lucas 10:36, 37.\nEpektibo nanggad na paagi nin pagtutukdo! Kun basta sana sinabi ni Jesus sa lalaki na an bakong mga Judio kapwa man niya, mauyon daw ini asin an iba pang mga Judiong nagdadangog? Posibleng dai. Pero, paagi sa medyo simple sanang istorya, na may mga detalyeng aram kan mga nagdadangog, nagin malinaw an simbag sa hapot na “Siisay man nanggad an sakuyang kapwa?” An totoong kapwa iyo an saro na nagpapahiling kan pagkamuot asin kabuutan na ipinagbubuot kan Kasuratan na ipahiling ta.\nAno an posibleng dahilan kun taano ta naghapot ki Jesus an sarong lalaki kun paano magkakamit nin buhay na daing katapusan?\nPara sa mga Judio, siisay an saindang kapwa, asin taano?\nPaano lininaw ni Jesus an tamang pagmansay sa kun siisay an satong kapwa?\n‘Mamutan Mo an Saimong Kapwa Siring sa Saimo Man Sana’\nAno an buot sabihon ni Jesus kan sabihon niyang dapat tang mamutan an satong kapwa? Paano niyato iyan magigibo?\nI-share I-share Sarong Samaritano na Guminawi Bilang Totoong Kapwa\njy kap. 73 p. 172-173


DOH nagpapasaway na, iniipit pa an LGUs\nPang-iipit an ginigibo kan Departamento de Salud (DOH) sa mga lokal na gobierno na sagcod sa ngunian iginigilid sana an multi-party agreement (MPA), dai pinipirmahan nganing makabakal nin sadiring vaccines direkta sa supplier para dai na magparaasa sa patingi-tinging suplay sa LGUs nganing labo-labo an saindang pagbakuna contra sa coronavirus disease.\nNagugulpi na an DOH alagad nagpapasaway ta’no ta dai pinipirmahan an pinadarang MPA kan Ciudad nin Naga apesar bulan pa nin Hunyo 24 pinadara ni Alcalde Nelson Legacion an surat ki Secretary Francisco Duque.\n‘‘I will ask the DOH during the plenary session, mawot kun maaraman kun ano an rason mantang nagpapadagos an budget hearing.’’\nIni an mga pahayag ni Congressman Gabriel H. Bordado Jr. kan tercer distrito kan Camarines Sur mantang bako lang Ciudad nin Naga an apektado envez 62 nang LGUs sa nasyon an naghahalat sa aksyon kan DOH sa saindang hinahalat na mapirmahan na MPA.\nSi Duque, nag-aatubang nin controvercia sa publiko sa mga pigcucuestion na transaksyon kan DOH, alagad pigsusurog pa ni Presidente Duterte.\nNagpahayag na siya na andam nang mag-demiter sa puesto alagad nuarin, hapot kan representante kan tercer distrito kan Camarines Sur.\nSinabi ni Alcalde Legacion labi pa sana sa 18 mil an na-babakunahan asin ini nagrerepresentar kan 18 por ciento pa sana kan 209 mil na populasyon kan ciudad.\nSa state of the City Report kan jefe ejecutivo kan Septiembre 7, liwat niyang natuyawan an DOH sa kawaran nin aksyon ni DOH Secretary Duque ta sagcod sa ngunian dai nagpipirma sa MPA.\nAn City Hall haloy nang naka-andam an alokasyon na P63 milyon nganing ibakal nin vaccines direkta na sa supplier alagad kaipuhan pang magpirma muna an DOH sa MPA.\nDinagdag pa ni Bordado na kan Lunes, Septiembre 6 direkta na siyang nag-apod ki Director Ernie Vera kan DOH Bicol sa Ciudad nin Legazpi alagad an pigtutukdo iyo an saindang opisina central.\nAlagad hinagad niya na padarahan na nin dugang na suplay kan vaccines an City Hall nganing ipadagos an vaccination sa JMR Coliseum. Nagcierto na an direktor sa congresista na diez mil doses nin vaccines an ipapadara sa Naga asin dapat magcoordinate muna sa City Hall nganing maaraman.\nEnot nang nagrereclamo an City Hall huli ta dai patas sa distribusyon nin vaccines sa LGUs. (DPA)


Tatagamahan nin fondo kan lokal na gobierno kan Ciudad nin Naga an coronavirus disease (Covid 19) sa papandayon na 2021 annual budget nganing kaipuhan firming preparado an alokasyon sa ano man incidente arog kan pandemya.\nAlagad si nangyari ngonian saindang pig-usar an fondo sa calamidad asin dapat isuhay an alokasyon sa pandemya.\nIni an mga pahayag ni Alcalde Nelson Legacion sa saiyang press conference kan Lunes, Agosto 17 na ginibo sa PSO Training Center sa City Hall sa tahaw kan padagos pang paglangkaw kan caso sa Covid 19 sa ciudad maging sa Kabikolan mantang sagcod sa ngonian nag-eenbento pa sana nin bakuna contra sa ‘‘deadly virus’’.\nMaging an barangay tinikapo sa fondo sa calamidad sagcod na napiritan na maghagad nin ayuda sa City Hall.\nPig-aandaman na kan City Hall an executive budget alagad dai pa pigbuyagyag sa miembros kan media kun pera an alokasyon para sa Covid 19.\nApektado kan pandemya an economia mala ngani paralisado an operasyon kan Bicol Center Station na nakakasakdo nin milyones peso na ingreso an City Hall cada bulan, pagsara kan nagkaperang mga negosyo sa Naga City People’s Mall na nagresulta sa hababang koleksyon nin buwis maging an mga pribadong establisimiento de negosyo.\nAn resulta nagkaigwa an City Hall nin maabot sa Php264 milyon na shortfall sa 2020 annual budget, sabi pa kan jefe ejecutivo.\nAn saindang annual budget nurong taon 2021 tatapyasan hali sa dating Php1.4 bilyon posibleng gibohon nalang Php1.2 bilyon.\nSi Consejal Salvador del Castillo,Vice Chairman kan Appropriation Committee sa Sangguniang Panlungsod nagsabi na dawa milyones peso an shortfall kan ciudad alagad magpapadagos an City Hall na ‘‘billionaire city’’ alagad saiyang kinumfirmar na mahuros an 2021 annual budget.\nAn causa iyo an hababang koleksyon nin buwis.\nAn Naga nakabali sa mga billionaire’s club sa huring tolong taon kan liderato ni dating Alcalde John Bongat. (DPAureus)


AFP, NPA parejong nakaalerto\nAn Fuersa Armada kan Filipinas asin New People’s Army parerejong nakaalerto ngonian na panahon nin pasko asin pagsabat kan bagong taon kasunod kan harayo na an posibilidad na ipasunod an ceasefire makalihis ideclara ni Presidente Rodrigo Duterte na sarong teroristang organisasyon an CPP/NPA.\nSi Col. Teody Toribio, opisyal na parataram kan Southern Luzon Command (SOLCOM) nagpahayag sa media na madidiscarel na an taonan na declarasyon sa untok putok sa cada pagsabat kan pasko asin bagong taon huli kan mahiwas nindang operasyon laban sa rebeldeng NPA.\nAlagad saiyang pig-asegurar an publiko na estricto nindang ipapasunod an ley orog na an international humanitarian law sa mga ilalansar nindang internal security operations nganing maseguro an katrangkilohan kan sarong lugar.\nSinabi pa kan opisyal kan militar na kun magpaluwas nin directiva an saindang higher command na magkakaigwa man giraray nin suspension of military operations (SOMO) ini paborable sa familia kan mga soldados, alagad padagos na magiging alerto an tropa contra sa mga kalaban kan gobierno.\nSa 9th Infantry Division kan Philippine Army sa Bikol, sinabi ni Army Capt. Joash Pramis, jefe kan Division of Public Affairs digdi na pigkakarkulo na labi pa sa docientos an armadong miembros kan NPA sa rehiyon cinco alagad dawa considerado nang nagbaba an saindang fuersa dai pa ninda tinatawan an posibleng paghasok pa nin kariribokan kan mga rebelde.\nSaro sa tinututokan kan 9th ID iyo an mga internal security operations nganing macierto na matuninong an saindang area of responsibility.


21 toneladang butanding nadakop sa Tsina kan 2008\nAn butanding (ingles, whale shark, Rhincodon typus) sarong klaseng sira' na konsideradong iyo na an pinakadakula asin ini minimidbid na sarong pating. Pigsasara' niya an saiyang pagkakan paagi sa pagbuka kan dakula niyang nguso.\nAn konpirmadong naisihan na pagkadakula nag'abot sa laba' na 12.65 metro (41.50 pie) na may gabat 21.5 tonelada (47,000 libra), dawa igwa pang mga inoosip na mas dakula pa kaini. An pating na ini, na burikbutikon iyo sana an myembro kan genus Rhincodon' asin kan saiyang pamilya, Rhincodontidae na nasa lindong kan subklaseng Elasmobranchii, sa laog kan klaseng Chondrichthyes.\nAn sirang ini nakukua sa mga tropikal asin mga maiimbong na dagat, asin nagbubuhay sa kahiwasan kan dagat na may lawig-buhay naabot 70ng taon. An species na ini nagpoon mabuhay kaidto pang 60 milyon na taon. Dawa kadakula an nguso, an butanding haros kinakakan sana mga plankton, mga tanom na mikroskopiko asin sarosaradit na hayop sa dagat.\nAn sugok kan butanding nahimsa sa laog mansana kan tulak kan inang butanding. Iyo na daa ini an pinakadakulang sugok sa mga sira. \n2 Proyekto sa eko-turismo\n3 Sinambit ni Lisboa\n5 Katakod na video\nAn species na ini nabisto kan madakop an sarong butanding 4.6 na metro (15.1 pie) an pagkalaba kan Abril 1828 duman sa Table Bay, South Africa. Si Andrew Smith, sarong doktor na militar kabali sa mga tropang Britanya nakabase sa Cape Town pinagladawan na gayo an saiyang hitsura kan taon 1829. Nagpaluwas siya nin libro dapit sa sira na ini kan taon 1849 na pigdetalye niyang marhay an hitsura kaini.\nSa relihiyon kan Byetnam, ini pigtitingag na sarong diyos-diyos, nagngangaran na "Ca Ong", na boot sabihon, "Kagurangnan na Sira".\nSa Mehiko asin sa dakul na parte kan Latin Amerika, an butanding inaapod na "pez dama" o "domino" huli sa mga burikbutik niya. Sa Aprika an mga apod kaini maladawan na gayo- "papa shillingi" sa Kenya, huli daa ta an Diyos nagdaklag nin mga shillings (mga sensilyo) sa sira asin an mga ini nagdurukot asin iyo na an mga burikbutik. Sa Madagaskar, inaapod ining "marokintana", na an kahulogan, "dakul na bitoon".\nAn mga taga-Java pigtotomoyan man an mga bitoon ta inapod man ninda an butanding na "geger lintang", o "mga bitoon sa likod" daa.\nProyekto sa eko-turismoLiwaton\nSa Donsol, Sorsogon kan Filipinas bantogan nang gayo an butanding asin ipigtotolod ini bilang pangturistang atraksyon. Pigprograma kan gobyerno lokal na mapakarhay an pagdalan asin pagrani sa mga butanding sa kadagatan bilang proyektong eko-turismo. An mga butanding maboot asin bako lamang ma'olyas na hayop mala ta pwede ranihan asin hapiyapon. An sirang ini dayo asin hale pa sa hararayong dagat. Natipon ining dakul sa Donsol poon Nobyembre abot Mayo na noto'dan man kan mga turista na magroso' sa siring na panahon sa pagdalan kan mga maboot na sira.\nBago naglaog an gobyerno lokal asin naki-aram sa pagligtas sa butanding na dai mapuho kan mga parasira, an sira na ini namiligro na maubos sa kadagatan kan Sorsogon. An sira na ini binabakal kan mga Intsik na mga taga-Taiwan ta pigtutubod na delicacy asin pampagana sa sex asin an naggugurang nang butanding (mga 30 anyos edad) nagkakahalaga nin Php 400,000. An laman kaini nagprepresyong HK$500 o Php 1,700 an kilo.\nSinambit ni LisboaLiwaton\nKaamayi pa kan mga taon na 1600 naonambitan na ni Lisboa an hayop na ini sa dagat.\nButanding: God's gift to Donsol\nProtecting endangered whalesharks in Mexico\nButanding: the gentle giant of the sea\nKatakod na videoLiwaton\nButanding in Donsol, (Sorsogon), Philippines- \n↑ https://seaworld.org/en/animal-info/animal-bytes/cartilaginous-fish/whale-shark/ Kinua 20-05-17\n↑ Binabakal kan mga Intsik [http://www.txtmania.com/articles/butanding.php\n↑ Botanding Vocabulario de la Lengua Bicol p. 78. Kinua 07-09-17\nPinaghugot gikan sa "https://bcl.wikipedia.org/w/index.php?title=Butanding&oldid=181721"\nLast edited on 10 Abril 2019, at 15:27\nHuring pigliwat an pahinang ini kan 10 Abril 2019, alas 15:27.


Aniversaryo kan RTL kinundenar\nNagcelebrar an Departamento de Agricultura kan premirong aniversayo kan Rice Tariffication Law (RTL) – (RA 11203) kan Marso 5, 2020 alagad an sektor nin paraoma nagcocondenar kan ley mantang mayong pakinabang sa sainda envez naapektuhan sana an kabuhayan kan mga paraoma huli ta iyo an nagpabaksak kan presyo sa paroy.\nAn Kilusang Magbubukid ng Bicol (KMB) liwat hinahagad sa administrasyon ni Presidente Rodrigo Duterte na ibasura na RTL huli ta dai man ini nakatabang sa saindang sektor mantang mas nagparuro sa pagbuhay kan mga familia nin paraoma.\nAn KMB na pinamamayohan kan saindang Presidente na si Bert Author nag-rally sa opisina rehiyonal kan DA sa Pili, Camarines Sur kaibana an grupo kan Amihan-Bicol, Karapatan Bicol asin Bantay Bigas sa Bicol na nagkukurahaw na dapat ibasura na an Rice Tariffication Law mantang mas lalong nagpatios sa saindang sektor.\nPig-atubang sinda kan mga opisyales kan DA Bicol sa sarong halipot na oras na diyalogo asin an aviso sa sainda pakusogon an saindang organisasyon nganing matabangan sa paagi kan P10-bilyong Rice Competitiveness Enhancement Funds.\n‘’Mistulang kamatayan na ipinataw sa lokal na industriya ng bigas at sa kabuhayan ng 75 % ng populasyon ng Bicol na mga magsasaka’’, sabi pa ni Author.\nSinabi pa kan mag-epekto an ley iyo an pagbagsak kan presyo kan paroy mantang pigbabarat kan mga kumprador an presyo sa mga baryo. Nagdadalagan an presyo sa Php7 hasta Php12 an average na presyo puon kan nagtalikod na taon mala ngani sa ngonian nakapako na sa Php12.\nInaabot nin Php30 mil hasta Php40 mil an ginagastos sa sarong hektarya paroyan asin may minsan iaabot pa nin bagyo.\nAn natabangan kan RA 11203 iyo an rice traders huli ta nakakapabakal nin halangkaw na presyo kan bagas puon sa Php36 hasta Php5 cada kilo sa mga mercado.\nSaindang hinahagad na (1) dapat bakalon an saindang paroy kan mga negosyante asin NFA na dai mababa sa Php20/kilo na dapat mayong rekisitos. (2) magtaong cash advance (bakong pautang) sa cantidad na Php25,000 sa mga saradit na paraoma asin ayuda finansyal. (3) Magtabang an DA na ma-establiser an presyo kan bagas sa mercado sa abot na kayang presyo (P25-P25/kilo). (4) Paurogon an kakayahan kan NFA sa pagbakal nin paroy sa mga paraoma na dai hagadan nin kadakul na rekisitos. (5) Magbugtak nin mga NFA satellite buying station nganing pakusogon an industriya nin paroy nganing mas pacil paraoma asin harani pa sa paroyan. Asin (6) Suportaran kan DA asin NFA an punsyon para sa pag-asenso sa industriya nin paroy nganing establisado an presyo kan bagas. (dpa)


Dai Nuarin Man ‘Maanggot ki Jehova’ | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bicol Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mixe Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“An kalulungan nin daganon na tawo iyo an minapabiko sa saiyang dalan, kaya an saiyang puso naaanggot ki Jehova mismo.”—TAL. 19:3, NW.\nAno an puwedeng magin dahilan na kita ‘maanggot ki Jehova’?\nAno an limang bagay na makakatabang sa sato na dai maanggot sa Diyos?\nAno an maninigo tang girumdumon kun may inaagihan kitang masakit na mga problema?\n1, 2. Taano ta dai niyato maninigong ibasol ki Jehova an mga problema kan katawuhan? Iilustrar.\nBILANG lalaki, ipamugtak na haloy na kamong maugmang nag-iibanan kan saimong agom. Alagad sarong aldaw pag-uli mo, naabutan mo na raraot an gabos na bagay sa laog kan harong nindo. Rarapak an mga muwebles, parasa an mga gamit sa kusina, asin girisi saka dai na mapakinabangan an karpet. An saimong pinakamamahal na harong garo inagihan nin bagyo. Sasabihon mo daw, “Taano ta ginibo ini kan agom ko?” O mas posibleng marhay na mahapot ka, “Siisay an naggibo kaini?” Mayong duda na an maiisip mo tulos iyo an ikaduwang hapot. Taano? Huling aram mo na dai gigibuhon kan saimong namumutan na agom an siring na grabeng pangraraot.\n2 Sa ngunyan, nahihiling niyato na an istaran nin katawuhan nararaot huli sa polusyon, kadahasan, asin imoralidad. Bilang mga nag-aadal kan Bibliya, aram niyato na imposibleng maghali ki Jehova an gabos na problemang ini. Linalang niya an planetang ini na magin nakakaugmang paraiso. (Gen. 2:8, 15) Si Jehova Diyos nin pagkamuot. (1 Juan 4:8) Sa pag-adal ta sa Kasuratan, natabangan kitang maaraman kun siisay an tunay na dahilan kan dakul sa mga problema sa kinaban. Daing iba kundi si Satanas na Diyablo, ‘an puon kan kinaban.’—Juan 14:30; 2 Cor. 4:4.\n3. Paano puwedeng magin biribid an satong kaisipan?\n3 Minsan siring, dai ta puwedeng basulon si Satanas huli sa gabos tang kasakitan. Taano man? Huling an iba sa mga ini resulta kan sato mismong mga salá. (Basahon an Deuteronomio 32:4-6.) Pero, dawa pa inaako ta an katotoohan na iyan, an satong pagkabakong perpekto puwedeng makabiribid kan satong kaisipan asin magin dahilan na kita maglakaw sa dalan na pasiring sa kapahamakan. (Tal. 14:12) Paano? Imbes na basulon an satong sadiri o si Satanas huli sa sarong problema, puwedeng si Jehova na an binabasol ta. Tibaad ngani ‘naaanggot na kita ki Jehova mismo.’—Tal. 19:3.\n4, 5. Paano puwedeng mangyari na an sarong Kristiyano ‘maanggot ki Jehova’?\n4 Posible daw talagang mangyari na kita ‘maanggot ki Jehova’? Daing kamanungdanan nanggad na gibuhon iyan. (Isa. 41:11) Ano man an makukua ta? Sarong poeta an nagsabi: “Haliputon an kamot mo para makisuntukan sa Diyos.” Tibaad dai ta man magigibo na magtaram nin sarong bagay laban ki Jehova. Pero, sinasabi kan Talinhaga 19:3 (NW) na an kalulungan nin tawo “minapabiko sa saiyang dalan, kaya an saiyang puso naaanggot ki Jehova mismo.” Iyo, sa saiyang puso, puwedeng mangyari na an saro maanggot sa Diyos. An sabuot na ini puwedeng lumataw sa mga paagi na daing gayo risa. Halimbawa, an saro tibaad may hinanakit ki Jehova. Huli kaiyan, tibaad dai na siya makiasosyar sa kongregasyon o dai na lubos na magsuportar sa mga areglo sa pagsamba ki Jehova.\n5 Ano an puwedeng magin dahilan na kita ‘maanggot ki Jehova’? Paano ta malilikayan an silong iyan? Mahalagang marhay na maaraman ta an simbag diyan. An sato mismong relasyon sa Diyos na Jehova an napapalabot!\n6, 7. Taano ta an mga Israelita kan panahon ni Moises nagpuon na magreklamo laban ki Jehova?\n6 Ano an puwedeng magin dahilan na an puso nin sarong maimbod na lingkod ni Jehova magpuon na magreklamo laban sa Diyos? Pag-ulayan ta an limang dahilan asin analisaron an mga halimbawa sa Bibliya na nagtatampok kun paano an iba kaidto nahulog sa silong ini.—1 Cor. 10:11, 12.\nAn pagdangog sa negatibong sinasabi kan iba puwedeng magkaigwa nin maraot na epekto sa saimo (Hilingon an parapo 7)\n7 An negatibong mga sinasabi kan iba puwedeng makaimpluwensiya sa sato. (Basahon an Deuteronomio 1:26-28.) Katatapos pa sanang kaldahon kaidto an mga Israelita sa pagkauripon sa Ehipto. Sa milagrosong paagi, si Jehova nagpaabot nin sampulong damat sa mapang-aping nasyon na iyan asin linaglag si Faraon saka an saiyang hukbo sa Dagat na Pula. (Ex. 12:29-32, 51; 14:29-31; Sal. 136:15) An banwaan nin Diyos andam nang lumaog sa Dagang Panuga. Pero, sa importanteng oras na iyan, an mga Israelita nagpuon na magreklamo laban ki Jehova. Ano an dahilan kan kawaran na ini nin pagtubod? Garo nagkaturunaw an saindang puso huli sa negatibong bareta kan ibang isinugo tanganing mag-espiya sa Dagang Panuga. (Bil. 14:1-4) Ano an nagin resulta? Sarong bilog na henerasyon an dai tinugutan na makalaog sa ‘maray-rahay na daga.’ (Deut. 1:34, 35) Tinutugutan ta daw kun minsan an negatibong mga sinasabi kan iba na paluyahon an satong pagtubod asin magin dahilan na kita magreklamo sa paagi nin paggiya ni Jehova sa sato?\n8. Kan panahon ni Isaias, taano ta pinunan kan banwaan nin Diyos na basulon si Jehova huli sa saindang kamugtakan?\n8 An mga pagsakit asin problema puwedeng magpaluya kan satong buot. (Basahon an Isaias 8:21, 22.) Kan panahon ni Isaias, nasa masakit na kamugtakan an nasyon nin Juda. Napapalibutan sinda nin mga kalaban. Kulang an kakanon. Dakul an nagugutom. An mas grabe pa, igwa nin tiggutom sa espirituwal. (Amos 8:11) Pero, imbes na hagadon an tabang ni Jehova sa pag-atubang sa mga pagsakit na ini, nagpuon sindang ‘magtararam nin maraot’ laban sa saindang hadi asin sa saindang Diyos. Iyo, binasol ninda si Jehova huli sa saindang mga problema. Kun kita pinangluluyahan nin buot huli sa sarong trahedya o personal na mga problema, puwede daw na mangyari na sabihon ta man sa satong puso, ‘Hain si Jehova kan kaipuhan ko siya?’\n9. Taano ta nagkaigwa nin salang pagmansay an mga Israelita kan panahon nin Ezekiel?\n9 Dai niyato aram an gabos na detalye. Huling dai aram an gabos na detalye, inisip kan mga Israelita kan panahon ni Ezekiel na an dalan ni Jehova ‘bakong matanos.’ (Ezeq. 18:29) Garo man sana ninda ginibo an saindang sadiri na mga hukom na binibista an Diyos, na ilinalangkaw an sadiri nindang mga pamantayan nin hustisya kisa kan ki Jehova asin hinuhusgaran siya sigun sa saindang limitadong pakasabot sa mga pangyayari. Kun may panahon na dai niyato lubos na nasasabutan an sarong pagkasaysay sa Bibliya o an mga nangyayari sa sato mismong buhay, posible daw na makasabi kita sa satong puso na an dalan ni Jehova bakong makatanusan asin ‘bakong matanos’?—Job 35:2.\n10. Paano puwedeng magibo nin saro an arog kan saláng ginibo ni Adan?\n10 Ibinabasol ta sa iba an sato mismong mga kasalan asin mga salá. Sa kapinunan mismo kan kasaysayan nin tawo, ibinasol ni Adan sa Diyos an saiya mismong kasalan. (Gen. 3:12) Tuyong binalga ni Adan an ley nin Diyos asin lubos niyang aram an magigin resulta kaiyan, pero binasol niya si Jehova. Garo man sana niya sinabi na tinawan siya ni Jehova nin maraot na agom. Puon kaidto, ginigibo na man kan iba an arog kan ginibo ni Adan na ibasol sa Diyos an sainda mismong mga salá. Maninigong haputon ta an satong sadiri, ‘Posible daw na an sakong pagkadisganar asin pangluluya nin buot huli sa sakong mga salá magin dahilan na ako magin diskontento sa mga pamantayan ni Jehova?’\n11. Ano an manunudan ta sa nangyari ki Jonas?\n11 Sadiri na sana an iniintindi niyato. Dai nagustuhan kan propetang si Jonas an desisyon ni Jehova na kahirakan an mga taga Nineve. (Jon. 4:1-3) Taano? Minalataw na grabe an paghadit niya na mapasupog kan dai mangyari an ipinahayag niyang kalaglagan. Tinugutan ni Jonas na an pagkahadit niya sa saiyang reputasyon mangibabaw kisa sa pakamati kutana nin pagkahirak sa nagsusulsol na mga taga Nineve. Puwede man daw mangyari na sadiri na sana an iniintindi ta asin kita ‘maanggot ki Jehova’ huling dai pa niya ipinapaabot an katapusan? Kun kita pirang dekada nang naghuhulit na an aldaw ni Jehova harani na, posible daw na kita mapagal na sa paghalat ki Jehova kun kita tinatatsaran nin iba huli sa pagbalangibog kan sinasabi kan Bibliya?—2 Ped. 3:3, 4, 9.\nKUN PAANO MALILIKAYAN NA ‘MAANGGOT KI JEHOVA’\n12, 13. Kun kinukuwestiyon na niyato sa satong puso an nagkapira sa mga ginigibo ni Jehova, ano an dai niyato dapat pagpabayaan?\n12 Ano an puwede tang gibuhon kun an nagkapira sa mga ginigibo ni Jehova kinukuwestiyon na kan satong makasalan na puso? Girumdumon na bakong kadunungan an paggibo kaiyan. An saro pang pagkatradusir kan Talinhaga 19:3 nagsasabi: “An kawaran nin aram nin saro nagpaparibaraw kan saiyang mga gibo asin siya naaanggot tulos ki Jehova.” (Byington) May koneksiyon diyan, pag-ulayan niyato an limang bagay na matabang sa sato na dai nuarin man pagbasulon si Jehova huli sa mga problema sa buhay.\n13 Dai pagpabayaan an saimong relasyon ki Jehova. Kun papagdanayon ta an dayupot na relasyon sa Diyos, malilikayan ta an tendensiya nin bakong perpektong tawo na maanggot sa saiya. (Basahon an Talinhaga 3:5, 6.) Kaipuhan niyatong magtiwala ki Jehova. Kaipuhan man niyatong likayan na magin madunong sa sadiri tang paghiling o sadiri na sana an iniintindi. (Tal. 3:7; Par. 7:16) Kun gigibuhon ta iyan, harayo an posibilidad na basulon ta si Jehova kun may mangyaring maraot.\n14, 15. Ano an matabang sa sato na dai maapektaran kan negatibong sinasabi nin iba?\n14 Dai magpaapektar sa negatibong sinasabi nin iba. An mga Israelita kan panahon ni Moises igwa nin dakul na dahilan tanganing magtubod na sinda mapangganang dadarahon ni Jehova sa Dagang Panuga. (Sal. 78:43-53) Pero kan madangog an negatibong bareta kan sampulong bakong maimbod na espiya, dai ninda ‘ginirumdom an saiyang kamot.’ (Sal. 78:42) Kun hinuhurop-hurop ta an mga ginigibo ni Jehova, na ginigirumdom an gabos na marahay na bagay na ginibo niya para sa sato, mapapakusog niyato an satong relasyon sa saiya. Bilang resulta, dai niyato tutugutan na an negatibong mga ideya nin iba makaparayo sa sato ki Jehova.—Sal. 77:11, 12.\n15 Paano kun igwa kita nin negatibong kaisipan manungod sa mga kapwa niyato parasamba? Kun arog kaiyan an sitwasyon, an satong relasyon ki Jehova puwedeng maapektaran. (1 Juan 4:20) Kan kuwestiyunon kan mga Israelita an pagnombra ki Aaron asin an saiyang pagigin halangkaw na saserdote, minansay iyan ni Jehova na paggumod-gumod laban sa Saiya. (Bil. 17:10) Kun kita mapuon man na magreklamo asin maggumod-gumod laban sa mga ginagamit ni Jehova tanganing direhiran an daganon na kabtang kan saiyang organisasyon, puwedeng masabi na kita nagrereklamo laban ki Jehova.—Heb. 13:7, 17.\n16, 17. Ano an kaipuhan tang girumdumon kun kita may inaagihan na mga problema?\n16 Girumdumon na bakong hali ki Jehova an satong mga problema. Dawa ngani tuminalikod ki Jehova an mga Israelita kan panahon ni Isaias, gusto pa man giraray Niya na tabangan sinda. (Isa. 1:16-19) Ano man na problema an mapaatubang sa sato, nakakarangang maaraman na nagmamakulog sa sato si Jehova asin gusto niyang tabangan kita. (1 Ped. 5:7) Sa katunayan, nangangako siya na tatawan niya kita kan kusog na kaipuhan tanganing padagos na magtagal.—1 Cor. 10:13.\n17 Kun may naeeksperyensiyahan kitang inhustisya—arog kan nangyari dawa sa maimbod na tawong si Job—kaipuhan tang pagirumdumon an satong sadiri na bako iyan hali ki Jehova. Ikinakaungis ni Jehova an inhustisya; namumutan niya an katanusan. (Sal. 33:5) Arog kan katuod ni Job na si Elihu, lugod na akuon ta an katotoohan na ini: “Harayong mangyari na an tunay na Diyos humirong may karatan, asin na an Makakamhan sa Gabos humiro na bakong makatanusan!” (Job 34:10, NW) Bako hali ki Jehova an satong mga problema; imbes, itinatao niya sa sato “an gabos na marahay na balaog asin an gabos na sangkap na balaog.”—Sant. 1:13, 17.\n18, 19. Taano ta dai kita nuarin man maninigo na magduda ki Jehova? Iilustrar.\n18 Dai nuarin man magduda ki Jehova. An Diyos perpekto, asin an saiyang kaisipan mas halangkaw kisa kan sa sato. (Isa. 55:8, 9) Kaya an kapakumbabaan asin kababaan nin buot maninigong magpahiro sa sato na akuon na limitado sana an satong pakasabot. (Roma 9:20) Sa parati dai ta aram an gabos na detalye manungod sa sarong sitwasyon. Daing duda na naeksperyensiyahan mo na an pagigin totoo kan talinhagang ini: ‘An inot na magtaram sa atubang kan korte hinuhuna na tama sagkod na dai pa siya hinahapot kan saiyang kalaban.’—Tal. 18:17, An Marahay na Bareta Biblia.\n19 Kun an sarong pinagkakatiwalaan tang katuod may ginigibong sarong bagay na dai ta nasasabutan o na sa hiling ta iba man, tulos-tulos ta daw siyang sasahutan na siya may ginigibong salá? O lilikayan ta daw na pagdudahan siya, nangurugna kun haloy ta na siyang midbid? Kun tinatratar niyato an satong bakong perpektong mga katuod sa siring na mamumuton na paagi, gurano pa daw kamaninigo na kita magtiwala sa satong langitnon na Ama, na an mga dalan asin kaisipan mas halangkaw nanggad kisa kan sa sato!\n20, 21. Taano ta mahalagang girumdumon ta kun ano an tunay na dahilan kan problema?\n20 Girumdumon kun ano an tunay na dahilan kan problema. Taano ta maninigo tang gibuhon iyan? Buweno, tibaad kita an dahilan kan pira sa satong mga problema. Kun iyo, kaipuhan na akuon ta iyan. (Gal. 6:7) Dai ta dapat basulon si Jehova huli sa satong mga problema. Taano ta bakong rasonable na gibuhon iyan? Estudyaran an halimbawang ini: Tibaad kaya nin sarong awto na dumalagan nin marikason. Imahinaron na kan nagmamaneho sa tinampong grabe an pagkakurbada, luminampas na marhay an drayber sa itinalaan na rikas, asin buminangga siya. Maninigo daw na basulon an naggibo kan awto? Siyempre dai! Kaagid kaiyan, linalang kita ni Jehova na may libertad na magdesisyon. Pero, tinawan niya man kita nin giya kun paano magibo nin madunong na mga desisyon. Kaya taano ta babasulon niyato an satong Kaglalang huli sa sato mismong mga salá?\n21 Siyempre, bakong gabos na problema niyato resulta kan sato mismong mga salá. May mga bagay na nangyayari huli sa ‘panahon asin pagkanurungod.’ (Par. 9:11) Pero, urog sa gabos, dai ta nuarin man paglingawan an bagay na an panginot na dahilan kan karatan iyo si Satanas na Diyablo. (1 Juan 5:19; Kap. 12:9) Siya an kaiwal—bako si Jehova!—1 Ped. 5:8.\nPAKAINGATAN AN SAIMONG MAHALAGANG MARHAY NA RELASYON KI JEHOVA\nBinendisyunan si Josue asin Caleb huli sa saindang pagtitiwala ki Jehova (Hilingon an parapo 22)\n22, 23. Ano an maninigo tang girumdumon kun kita pinangluluyahan nin buot huli sa satong mga problema?\n22 Kun ika may inaagihan na pagsakit asin problema, girumdumon an halimbawa ni Josue asin Caleb. Bakong arog kan sampulong kapwa espiya, an duwang maimbod na lalaking ini nagdara nin positibong bareta. (Bil. 14:6-9) Sinda nagpahiling nin pagtubod ki Jehova. Pero, kinaipuhan pa man giraray nindang maglagaw-lagaw nin 40 taon sa kaawagan kaiba an iba pang mga Israelita. Nagreklamo daw o naghinanakit si Josue asin Caleb, na nag-iisip na bako idtong makatanusan? Dai. Nagtiwala sinda ki Jehova. Binendisyunan daw sinda? Iyo nanggad! Bakong arog kan sarong bilog na henerasyon na nagadan sa kaawagan, an duwang lalaking ini parehong nakalaog sa Dagang Panuga. (Bil. 14:30) Arog ninda, bebendisyunan man kita ni Jehova kun kita dai ‘malunusan’ o mangluya sa paggibo kan saiyang kabutan.—Gal. 6:9; Heb. 6:10.\n23 Kun ika pinangluluyahan nin buot huli sa mga problema, kaluyahan kan iba, o kaluyahan mo mismo, ano an maninigo mong gibuhon? Magpokus sa marahayon na mga kuwalidad ni Jehova. Iladawan sa isip an paglaom na itinao sa saimo ni Jehova. Haputon an sadiri, ‘Ano daw an buhay ko kun mayo si Jehova?’ Magdanay na harani sa saiya, asin dai nuarin man pagtugutan an saimong puso na maanggot sa saiya!


Minatubod Ako Sa Diklom: December 2005\nCANDABA SA SAKUYANG MEMORYA\nSa Candaba ako enot na nakaladop sa salog, kaidtong panahon na dai pa nagtuga an Pinatubo asin bako pa ining arog kaini kaati, kahiwas asin kararom. Sa Candaba namundag, nagdakula, enot na nagkabata an sakuyang ama. Kapangpangan siya na nakaagom nin babaying taga-Nabua na nagdakula sa Iriga. Siya an sakuyang ina. Tanda ko kaidto na kada summer lang kaminng magturugang nakakapa Candaba asin dagos naman na minahapit sa manila. Philtranco kaidto an parating sinasakayan mi. Daing reservation. Parati kaming chance passengers. Minsan ngani pinalaog kami ni Papa sa bintana kan bus ta nag-eerenotan si mga tawo kaidto. Ngonyan, pagkalihis nin hurhalawig na taon, nagbalik giraray ako sa Candaba, ako lang, daing kaibahan. Kun kaidto aaboton nin duwang oras o lampas pa, ngonyan saro y may kabanga na lamang. mawot ko kutang mahiling an mga migratory birds kaya lang sa takot kan bird flu, dai ako nadagos. Dai man ako nakabiyahe sa ibang banwa ta nagparaturog, kakan sana ako. Nakatapos man ako nin tolong rawit-dawit na ibabale ko sa pinagaandaman kong ikaduwang libro na plano kong iluwas ngonyan na Pebrero. Nagbisita sa kampo santo asin nagpangadye sa lolobngan kan sakuyang apoon na lalaki asin duwang tugang ni Papa. Sindang tolo nagadan sa stroke asin komplikasyon sa puso. An siring na gawe nagtatao na sakuya nin senyal kun pano man ko man aatubangon an kagadan kan sakuyang mga namomotan sa buhay asin pati naman ako. Darakula an mauseleo sa Candaba. Kaagid kan sa Nabua asin Iriga.Garo mga harong, mala ngani an saro may air conditiong unit pa asin private chapel. An mga tiyoon ko saka si apong lalaki, suruhay-suhay na ilinibong minsan suruod-sunod na nagadan. Binisita ko man an apoon kong babayi na naghehelang naman. Dakula an saiyang isinadit. Maniwang asin luhay-luhay na siyang kinakakan kan saiyang memorya, minabalik sa pag-aki, minahibi na lang kun nagigiromdoman sn saiyang agom asin duwang aki. Kaya mas orog akong naniniwala na sa kagadanan kan iba tawo, may parteng satuya nagagadan man sagkod na maubos sinda asin matada na lang an dikit na pagkamidbid niyato sa satuyang sadiri. Luhay-luhay niyatong inaatubang an kagadanan. Tinaw'an ko siya nin rosaryohan asin kinugos bago ako maghale. Sabi ni Mama, garo daa ako si apong babayi, mahilig magtipon nin pagkakan asin palapaon, gusto kong parating pano an kwarto ko nin dawa anong masimit-simit. Arog ako kaiyan. Arog kaan an apoon kong babayi na minsan kaidto nahihiling kong kadakul mga pakwan, butong pakwan, mani, tsisaron asin sampalok sa irarom kan saiyang higdaan. Minsan ngonyan, arog pa man siya kaan. Dakul akong memorya kan candaba na gusto kong suraton sa maabot na aldaw, kaipuhan ko lang garo magbalik sa Iriga asin duman ko tatapuson an mga siring na bagay.\nAlimall, Cubao, Quezon City\nPosted by Kristian Cordero at 3:16 PM 1 comment:\nTreseng prutas na birilog-bilog\nan tinitipon kaidto ni Tatay\nkada masangli nin taon.\nPiglalaag niya ini sa atubangan\nkan ladawan kan sakuyang mga gadan na apoon\nna kataed idtong mga rebulto kan mga santo.\nPampaswerte, tanganing maglaog\nan grasya asin dagos ninda kitang antabayan.\nNahilig daa sinda hale sa langit\nasin saro-saro laining pignanamitan\nan mga bunga, mala ta paglipas kan alas dose\naagdahon na kami ni Tay na kakanon\nan treseng prutas niyang tinipon,\nnapakinabangan na nin mga kalag\nnakapabasog pa sa tulak kan hawak.\nDai man nagbabago an namit kan mga prutas\nan hamis-alsom kan aranghita sagkod lukban\nsapog kan tsisa asin lumhok kan tapayas.\nNgonyan na maabot na taon, ako naman\nan maandam kan treseng prutas sa atubangan\nkan ladawan ni Tay, minsan masakit an pagbuhay-buhay\nhihingowaon kong matupod an treseng prutas\npapanamiton ko si Tay nin mga bungang dai niya kaidto\nnanamitan, papasukdan ko siya nin mansanas\nbuda pakwan dangan buburaton sa pirang kilong ubas\nsagkod na malamog ining sakuyang puso asin magluwas\nan mahamis na burabod kaining labi-labing kapung’awan.\nDisyembre 28, 2005\nPosted by Kristian Cordero at 5:28 PM 2 comments:\nNin huli kan saiyang mga lugad\nkita naomayan. –Profeta Isaias\nHale sa sarong kuweba—\nan tulak kan mahimbong na kinaban\ngiraray siyang nabuhay\ndara an pagkamoot na nagsusup’ay\nnapara na an dakul sa saiyang mga lugad\napwera kan pinagpakoan sa bitis, kamot\nasin si piggarod sa saiyang hirog—\nrinirimpos garo an mga lugad na ini nin Dios.\nMay mga lugad garo baga dai man talaga napapara,\nnin huli gayod ta nalingawan ta na an kulog\nasin ipinasipara ta na sana an mga ini\no tanganing parati tang giromdomon\nan dakulang paglapigot, pagmawot asin pagkamoot\ngaro baga an pusod sa satuyang mga tulak.\nPara Ki Fr. Philip Bersabe na nagsabing kaipuhan ko man\nmagsurat nin siring na mga rawit-dawit.\nSalamat sa angat.\nPosted by Kristian Cordero at 5:08 PM 3 comments:\nPAGTAPOS KAN TAON\nAn lambang pagtapos garo sarong pagpoon. Alagad sa katotoohan, mayo man talagang tinatapos, ta an buhay ta sarong halabaon na padagos na osipon. Pigpuputol-putol sana, garo nag-aagi sana sa sarong dakulang lakdang, dakulang kabtang. Ngonyan na matalikod kita sa saro na naming taon, nahihiling ta giraray an satuyang mga sadiri sa pagsalingoy, sa paghorop-horop, mala ngani kadaklan sa satuyang mga Katoliko, minapila na sa kumpisyonaryo, minalinig kan sadiri, minapoon asin nanunuga na dai na magkakasala liwat. An pagtapos kan panahon sarong paghiling kan distansyang satuyang nalakaw, asin sa mga panahon na ini pigtatan’aw ta an rayo asin an mga lugar o pagkakataon na kinapadungkalan niyato asin man si mga sadit asin makahulugan na kapangganahan. Bilang sarong parasurat sa Bikol asin para sa Bikol, hinihilng ko an taon na ini bilang sarong kapadagusan kan mga pangyayari na marhay na senyal sa luhay-luhay na dalagan kan literaturang Bikol. May magkapirang librong nagluwas asin inilagda manunungod sa Bikol asin sa sakop kan sakuyang pagkaaram, enot an Balalong na kinolekta asin tinawan nin haralipot asin kontemporanyong paghorop-horop ni Philip Francis Bersabe, sarong padi sa seminaryo. Asin ini an pabuena manong pagpatanog kan balalong sa Bikol. Giraray tinawan kita nin angat na magbalik sa satuyang mayamanon na bubon nin mga sarabihon, mga ariwaga na marikas na nawawara sa agimadmad kan sunod na henerasyon. Dai man niyato lingawan an pagluwas kan enot na libretto kan mga tula ni Esting Jacob idtong nilagda pa sana kan enot na semana kaining Disyembre. Kagubay man na iniluwas idtong Little Freedoms ni Mary Anne Moll na naenot nang niluwas kan Giraffe Books na nakabase sa Manila. Dai ko man lingawan si Alvin Yapan na igwa man gamut sa Bikol. Siring ki Mary Anne Moll na nagsusurat nin mga osipon asin creative non-fiction sa Ingles, ini si Yapan nagsusurat nin mga osipon sa Filipino. Banggiton ta man an mga naggarana sa Premio Tomas Arejola kan nakaaging Disyembre 17, tolong mga taga-Iriga an naghiniras-hirasan kan premyo para sa osipon sa mga aki, si Frank Penones, si Jason Chancoco asin an sakuyang pinsan na si Sonny Sendon na saro man sa nakakua nin honorable mention sa Maningning Miclat Awards for Poetry. Pinapasalamatan ko man an Homelife sa pagmidbid giraray kan sakuyang obra na Agua de Mayo. Ngonyan na taon, naggana ining panduwa sunod ki Rebecca Anonuevo kan Manila. Siring katong Isda, ini si mga enot na bersyon kan sakuyang mga tula na ngonyan sana nagluwas sa Homelife. Pigpapangadyian ko na an pagluwas kan sunod kong akin in mga tula ngonyan na maabot na taon. An dalagan kan literaturang Bikol padagos pa man na nagririkas sa pagbutwa nin mga bagong pangaran, uni na si Sonny, igwa man sa CSSAC, na mga nag-agi naman sa mga literary workshops na pinapadrinohan kan mga Arejola, an ultimong pamilya digdi sa ronang Bikol na may hiling-hiling an pagmakulog sa Bikol. Idugang ta pa man an pagluwas kan bagong nobela, an Banana Heart Summer kan orog kagayon na si Merlinda Bobis, pinublikar kan Anvil, an nobela minadiskurso kan labi kasiram na kakanon asin eksperisya nin pagkamoot asin pagkanitawo na binubuhay asin pigtatahi ni Merlinda sa sarong pig ganotan asin piggataan na putahe nin buhay. Dai ko man dapat lingawan an primerang klaseng librong iniluwas kan Ina nin Bikol Foundation, panduwa sa raya kan saindang publikasyon, an Poems for Leaders, minatipon kan manlain-lain na rawit-dawit, pamibion, berso sa mga sagradong kasuratan asin pamusong tataramon. Tamang tama an klaseng ini para sa mga lideres asin bako sanang sa pulitiko na iba man an pagtambo kan burak sa saindang mga nguso. Igwa man mga paghingowa an ibang arte arog kan teatro, musika, biswal na arte asin iba pang media. An magayon kaini pagsararoon an kusog kan gabos na arte asin tanganing mas matawan pa kita nin mas magayon asin mas makahulugan na pagkabuhay. Dakul pa lugod na mga paghoron-horon asin pagtiripon an papangyarihon kun saen maorolay kita kan satuyang mga sadiri, mahorop-horop kita, masalingoy, mabalik sa mayaman na bubon asin durungan na mahiling sa bagong pagsaldang.\nPosted by Kristian Cordero at 10:42 PM No comments:\nNagadan an agom niyang babayi\nsarong banggi na an bulan garo bangka.\nPoon kaidto tuminubo naman\nan sarong bukol sa harani\nkan saiyang hirog.\n“Nagbalik na an sakuyang, agom,\nan gusok kan sakuyang hawak.”\nan sabi kan lalaki.\nAsin luhay-luhay niya naman\nnalingawan an pangaran\nkan gabos na bagay, hayop,\nlugar asin iba pang tawo\nsa saiyang palibot.\nNagadan siya kan bangging\nPosted by Kristian Cordero at 4:31 PM No comments:\nPAGKARIGOS SA URAN\nBago magin syudad an banwa\nkan an bagting kan simbahan\nnadadangog pa ta dai pang dakul\nna ribok, kan an init kan saldang\nbalaog na minahapihap sa kublit\nasin an duros hinghing sa kalag,\nkaidtong panahon na an mga bukid\npigtatanuman pa nin paroy\nasin bako pang mga subdibisyon\nkan an tipong pwedi sanang hagadon\nkan dai pa uso an baradilan sa atubangan\nkan kompyuter asin an orog sa gabos\nidtong pagkarigos sa uran,\nluhay-luhay ngona sagkod na magrikas\nsiring sa mga nakabuhing mga kabayo\nsagkod na magin tumtum na abo\nan langit na garo tinutuyo man an pag-abot\nkun naisaray na sa sako an kinalkag na mais\nasin naisirong na an mga alang na bado\ndyan ako minaluwas, huba akong minadalagan\nsa natad, dai pang supog, dai pang lugad,\ndai pang pakasabot, dai pang takot,\nidto si mga panahon na kakawat ko\nan sakuyang sadiri, kakawat ko an daga,\nan mga dahon na ginigibong bangka\nna daing paghadit kun dagos ining ianod\nan mga layog-layog asin rupit na gamgam\nna pinapangaranan ko saro-saro,\ndai akong labot kun ako sana\nan nakakabisto sainda,\nmga kakawat, na sa paglihis nin aldaw\nmga nagin tubig-uran, sinupsop kan kinaban\nasin ngonyan mantang nagtuturo-tagiti\nsa daga asin asin sa sakuyang hawak\nan alisngaw na mapanas sa pagrumdom.\npakalihis nin pirang aldaw na garo binubokbok ako digdi sa parokya uni an pirang rawit-dawit na nahaman asin naisurat dawa minsan lingawan an pag-udo pwera paghangos asin pakidurog sa mga mahimbong na pangiturogan----Kristian\nPosted by Kristian Cordero at 9:05 AM No comments:\nNakakahiling akong mga gadan\nsa irarom kan salog.\nPasaro-saro sana sinda kan enot\nsagkod na magparadakul\nan iba mayong mga ngimot\nkadaklan sainda daing mga kamot.\nMay mga lugad sinda na kakolor\nkan mga burak nin dapdap.\nNagpabisto sinda sa sako\nasin inagda akong makikawat\nsinda daa an mga aki kan giyera\nsi saro man naghugot nin huli\nsa pagkamoot, an iba piglugos,\npiglupigan nin sadiring ama :\naki ninda an saindang mga tugang\ntugang ninda an saindang ama\nsi iba dai ninda aram kun tano ta yaon\nsinda sa irarom kan tubig\nasin naglalaom na sa ngapit mamundag\nnawawara sana an mga gadan kun\nminalubog an tubig, kun makusog an sulog.\nalagad nagpahiling sinda kaidtong\nlamus-lamuson ako ni Tay sa sarong dram nin tubig\nsi payo ko garo baga sumsuman na pigdutdot\nsa suka, naghihibi ako kaidto, nagkukubog-kubog\nnagdurugo an mga lugad kan gadan\npati na an sakong talinga sagkod dungo\ndai ko na sinimbag an hapot ni Tay\nnin huli ta habang nagrararom\nnaririsa kong nawawara na an sakong ngimot\nsagkod na an tubig mapano nin dugo\numinontok si Tay kan napagal na siya\nnagparahibi na sana ako mantang\npighihiling an dugo asin tubig sa dram\ndai ini nagkasalak, birilog-bilog an dugo\nsa ibabaw kan tubig.\nPosted by Kristian Cordero at 5:25 PM 2 comments:\nI just cant resist to enumerate things....\nYAON AN KAGADANAN\nYaon an kagadanan sa daga, sa duros,\nsa tubig sagkod man sa kalayo.\nYaon ini sa paghiling,pagdangog,\npamarong, pagmate asin pagnamit.\nYaon sa mga tinanom, sa gabos na hayop\nsa luwas asin laog kaining kinaban.\nYaon ini sa katikapu’an, yaon man sa kabastantihan.\nYaon ini sa karatan, yaon man ini sa karahayaan.\nYaon ini sa simpleng pagturog, paglatog,\npaglamaw sagkod komplikadong pagdurog.\nYaon ini sa paghakay, pagkiling, pagpikit\npagtaram, pagsurat, paghuba, pag-ikit.\nYaon ini sa kada paghangos, sa pagbulos,\npaghale asi pagpuli, pagkakan asin pagkarigos.\nYaon ini na garo gurang na partira\nsagkod akion pang imbalsamador.\nPosted by Kristian Cordero at 3:23 PM No comments:


San Jose Bridge sa CamSur, sasaradohan na ngonian, alas 7 nin aga - BICOL STANDARD | Bicol News\nHome Bicol News News San Jose Bridge sa CamSur, sasaradohan na ngonian, alas 7 nin aga\nSan Jose Bridge sa CamSur, sasaradohan na ngonian, alas 7 nin aga\nGigibohon poon ngonian an sarong semanang experiment kan Department of Public Works and Highways (DPWH) sa pagsirado kan San Jose bridge sa Pili.\nAn nasambit na tulay importanteng marhay huli ta ini an mayor na agihan kan mga viaje paluwas asin palaog sa Naga.\nSabi kan DPWH, sainda ngonang pagmamasidan an dalagan kan mga vehiculo, orog nang nagkapira an itinagamang lugar para sa pag-reroute kan mga viaje.\nAn mga hale sa Manila na viaje pwede nang mag-agi sa tinampo sa Grijalvo, San Fernando; maluwas sa Antipolo, Hobo, Magadap sa Minalabac. Derecho na man ini sa barangay Sto Nino, Ombao Hieghts, Panoypoyan, Bula.\nPede man sindang magderecho na sa Nabua, o kun dae, pwede man na mag luwas sa Pawili, Pili.\nSaro pa sa mga alternatibong rota iyo na an viajeng hale sa Manila palaog sa Naga. Pwede nang mag laog sa banwaan kan Milaor, dagos sa poblacion kan Minalabac, Malitbog, Manapao, Mataoroc asin maluwas na sa San Vicente, Pili.\nKan sarong aldaw nagkaigwa na nin meeting an mga oficiales kan mga banwaan na afectado kan re-routing, arog kan Pili, Milaor, Minalabac asin Bula, para adalan an pinakamaray na solusyon kan pinagbabana-banang mabungkaras na problema.\nAn repair kan San Jose Bridge sa Pili linalaoman na madurar nin duwang taon.\nEn coneccion kan baretang ini, si alcalde Rolando Canet kan Bula, nangapodan liwat sa mga nanonongdan, orog na sa DPWH, na reparohon an “alternate route,” na mabaktas sa saindang lugar.\nIni sa rason na halawig na parte kan saindang tinampo sa Bula an aspaltado sana, asin seguradong marurugado ini sa pag agi kan mga magagabat na vehiculo.\nSi alcalde Nonoy San Luis kan Pili, sa ibong na lado, nagpahayag na binabantayan man ninda an siring na problema, huli ta an saindang banwaan masapo man nin dakulang inconveniencia.\nSa gigibohon na rerouting, pwede pa man gamiton kan mga saradit o bakong magagabat na vehiculo an kataed na tulay kan San Jose bridge.\nSan Jose Bridge sa CamSur, sasaradohan na ngonian, alas 7 nin aga Reviewed by Bicol Standard on Saturday, February 15, 2014 Rating: 5


Magkakatotoo an Sinasabi kan Bibliya Manungod sa Maabot na Panahon\nNagkakatotoo an mga Ihinula sa Bibliya\nMababasa sa Bibliya an tunay na nangyari kaidtong panahon. Pero ihinuhula man kaiyan an mangyayari sa maabot na panahon, bagay na dai kaya nin mga tawo. Kaya, masasabi ta na hali sa Diyos an Bibliya. Ano daw an sinasabi kaiyan manungod sa maabot na panahon?\nSinambit diyan an manungod sa dakulang giyera nin Diyos. Sa giyerang iyan, hahalion nin Diyos sa daga an gabos na maraot, alagad poproteksiyunan niya an mga naglilingkod saiya. Bilang hading pinili nin Diyos, sisiguraduhon ni Jesu-Cristo na magkakamit nin katuninungan asin kaugmahan an mga lingkod nin Diyos, asin na dai na sinda nuarin man maghihilang o magagadan.\nNakakaugma nanggad na magibo an Diyos nin bagong paraiso sa daga, bako daw? Pero may kaipuhan kitang gibuhon para mabuhay sa paraisong iyan. Sa huring istorya kan librong ini, manunudan ta kun anong dapat tang gibuhon tanganing kamtan an makangangalas na mga bagay na itatao nin Diyos sa mga naglilingkod saiya. Kaya basahon mo an KABTANG OTSO asin aramon kun ano an ihinula kan Bibliya para sa maabot na panahon.\nAn Katapusan kan Gabos na Maraot\nTaano ta ipinadara nin Diyos an saiyang hukbo na pinanginginutan ni Jesus sa giyera sa Armagedon?\nNakaistar kaidto an mga tawo sa paraiso digdi sa daga, asin mangyayari giraray iyan.\nIgo na daw na basta sana maaraman an dapit ki Jehova Diyos saka ki Jesus-Cristo? Kun dai, ano pa an kaipuhan?\nI-share I-share Nagkakatotoo an mga Ihinula sa Bibliya\nKabtang 8—Nagkakatotoo an mga Ihinula sa Bibliya


Santiago 3 | Bibliya Online | New World Translation\nPagkontrol sa dila (1-12)\nDakul an dai dapat magin paratukdo (1)\nAn kadunungan na gikan sa itaas (13-18)\n3 Mga tugang ko, dakul sa saindo an dai dapat magin mga paratukdo, huling aram niyato na mas magabat* an gigibuhon na paghusgar sa sato. 2 Gabos kaya kita napapasala* nin dakul na beses. Kun an siisay man dai napapasala sa pigtataram niya, saro siyang tawong perpekto, na kayang rendahan an bilog niyang hawak. 3 Kun binubugtakan niyato nin renda an mga nguso nin mga kabayo tanganing sumunod an mga ini sa sato, nakokontrol ta man an bilog nindang hawak. 4 Pagmasdi man an mga barko: Dawa ngani darakulaon an mga iyan asin dinadara nin makusog na mga duros, nakokontrol an direksiyon kaiyan paagi sa saditon na timon sain man gustuhon kan timonel. 5 Kaya siring man, an dila sadit na parte kan hawak, alagad ta grabeng mga paghambog an ginigibo kaiyan. Isipa na sana kun paano kayang suluon nin saditon na kalayo an mahiwason na kakahuyan! 6 An dila saro man na kalayo. Sa gabos na kabtang kan satong hawak, an dila pano-pano nin karatan, huli ta dinidigtaan kaiyan an bilog na hawak saka siring sa kalayo rinaraot kaiyan an buhay nin saro, asin an kalayo kaiyan pinapalaad kan Gehenna.* 7 An gabos na klase nin mga layas na hayop asin gamgam* asin hayop na nagkakamang saka mga linalang sa dagat puwedeng pagaruon asin napapagaro nin mga tawo. 8 Alagad mayo nin tawo na kayang pagaruon an dila. Dai iyan makontrol asin pirming nakakadanyar, saka pano nin nakakagadan na kamandag. 9 Paagi kaiyan inuumaw ta si Jehova,* an Ama, alagad ta paagi man kaiyan isinusumpa ta an mga tawo na ginibo “sa ladawan nin Diyos.” 10 Hali sa iyo man sanang nguso minaluwas an pag-umaw asin an pagsumpa. Mga tugang ko, dai dapat mangyari an arog kaini. 11 An sarong burabod dai minapaluwas nin mahamis na tubig asin mapait na tubig hali sa iyo man sanang pigluluwasan, bako? 12 Mga tugang ko, an puon nin higera dai makakapamunga nin mga oliba, asin an puon nin ubas dai man makakapamunga nin mga igos,* bako daw? Pati an tubig na maasgad dai man makakapaluwas nin tubig na tâbang. 13 Siisay an madunong asin may pakasabot diyan sa saindo? Paagi sa marahay na paggawi, ipahiling niya na an gabos na bagay ginigibo niya nin may kahuyuan na bunga nin kadunungan. 14 Alagad kun igwa diyan sa mga puso nindo nin grabeng pagkauri asin hilig na makipagdaugan,* dai nindo ipagparahambog an saindong kadunungan, ta iyan magigin pagputik sa katotoohan. 15 Bako ini an kadunungan na gikan sa itaas; iyan kinabanon, sa-hayop, sa-demonyo. 16 Huli ta kun sain igwa nin pagkauri asin hilig na makipagdaugan,* yaon man an kariribukan asin gabos na klase nin karatan. 17 Alagad an saro na igwa nin kadunungan na gikan sa itaas inot sa gabos dalisay an puso, dangan mapagpatuninong, rasonable, andam na magsunod, pano nin pagkahirak asin marahay na mga bunga, daing ipinapaurog, bakong mapagsagin-sagin. 18 Dugang pa, an mga nakikipagkatuninungan nagsasabwag sa matuninong na mga kamugtakan asin nag-aani kan bunga nin pagigin matanos.\n^ O “istrikto.”\n^ Sa literal, “nasisingkog.”\n^ An bunga kan kahoy na higera.\n^ O posibleng “asin paslong ambisyon.”


Sarong Irrigation Management Office awardee an nakatalaan na magtukaw na bagong pamayo kan National Irrigation Administration sa Bicol na may opisina sa Panganiban Drive sa Ciudad nin Naga karibay ni Acting regional manager Engr. Diogemma Rodriguez.\nAn bagong pamayo kan NIA Bicol iyo si Engr. Lauro ‘‘Lari’’ E. Ballesteros na mainit na sinabat kan mga opisyales asin empleados kan ahencia kan pag-abot kaini sa Ciudad nin Naga kan oktubre 25.\nSinabi ni Ed Yu, opisyal na parataram kan NIA Bicol si Engr. Ballesteros iyo an masangli ki Engr. Rodriguez na iyo an nagtukaw na acting regional manager kan NIA Bicol kasunod kan pagkaka promote bilang bagong deputy administrative and finance sector kan opisina sentral ni Engr. Freddie Toquero, na naging pamayo kan NIA Region V sa laog nin duwang taon.\nTubong Cabanatuan City, Nueva Ecija si Ballesteros na igwang halawig na experiencia sa pagkapot kan Irrigation Management Office (IMO).\nSegun sa mga naging kaibanan nin Engr. Ballesteros, saro siyang matibay na harigi kan rehiyon tres na dalan sa mga magayon asin pusog na proyekto katakod kan irrigation development sa sinambit na lugar.\nHuli kaini, digdi nakua an award bilang best IMO of the year, national category sa ginibong selebrasyon kan ika-57 aniversayo kan ahencia.\nSinabi pa ni Yu sa masunod na bulan nin Noviembre gigibohon an formal na turn-over ceremony kan bagong regional manager kasabay kan pag-inagurar kan duwang dakulang proyekto sa Bicol na iyo an Agos Rubber Dam sa Bato, Camarines sur asin South Quinale Rubber Bladders sa Oas, Albay.


“HADITON ako kaidto pag iniisip ko an pagbalyo digdi,” an sabi ni Allen. * “Dai ko aram kun magkakaigwa ako nin mga amigo o kun aakuon ninda ako.” Nag-a-adjust si Allen sa bago niyang kongregasyon na labing 1,400 kilometros an rayo sa harong ninda.\nKun nagbalyo ka sa ibang kongregasyon, tibaad nahahadit ka man. Ano an makakatabang sa saimo na maka-adjust? Ano an puwede mong gibuhon kun nagin mas masakit an pag-adjust mo kisa sa inasahan mo? Pero kun dai ka man mabalyo, ano an puwede mong gibuhon tanganing magin mas madali para sa mga nagbalyo an pag-adjust ninda?\nPAANO KA MAKAKA-ADJUST ASIN MAG-UUSWAG?\nPag-isipan: Pag an mga kahoy ibinabalyo sa ibang lugar, nasasakitan man sinda. Mantang ginagabot an sarong kahoy, sa parati pinuputol an kadaklan sa mga gamot kaiyan tanganing mas pasil na maibalyo. Pag naitanom na giraray, dapat na patubuon tulos kan kahoy an mga gamot kaiyan. Kaagid kaiyan, tibaad nasakitan ka man kan magbalyo ka sa ibang kongregasyon. Sa dati mo kayang kongregasyon, kun baga, nakapatubo ka na nin “mga gamot” huling igwa ka na duman nin dayupot na mga amigo saka kinatudan na rutina sa espirituwal. Pero ngunyan, dapat ka nang magpatubo nin bagong mga gamot tanganing umuswag ka sa bago mong kamugtakan. Ano an makakatabang sa saimo na magibo iyan? An pag-aplikar kan mga prinsipyo sa Bibliya. Pag-ulayan ta an pira sa mga iyan.\nAn tawong regular na nagbabasa kan Tataramon nin Diyos ‘siring sa kahoy na nakatanom sa kataid nin mga burabod nin tubig, na nagbubunga sa kapanahunan niya, asin na an mga dahon dai naaalang. Asin an gabos na ginigibo niya mapapakarhay.’—Sal. 1:1-3.\nKun paanong an kahoy dapat na magsupsop nin tubig tanganing magdanay na marambong, dapat man na an sarong Kristiyano regular na magkakan nin Tataramon nin Diyos tanganing magdanay na makusog sa espirituwal. Kaya padagos na magbasa nin Bibliya aroaldaw asin regular na mag-atender sa mga pagtiripon kan kongregasyon. Pagdanayon an marahay na rutina nin pampamilyang pagsamba asin personal na pag-adal. Kun ano an mga kinaipuhan mong gibuhon sa espirituwal sa dati mong lugar, kakaipuhanon mo man ngunyan sa bago mong lilipatan.\n“An siisay man na nagpapaginhawa sa iba papaginhawahon man.”—Tal. 11:25, NW.\nMagigin mas maugma ka asin makaka-adjust tulos kun lubos kang makikikabtang sa ministeryo. “An talagang nakatabang samo ni agom iyo an pag-auxiliary payunir pakabalyo mi tulos sa bagong kongregasyon,” an sabi ni Kevin, na sarong Kristiyanong elder. “Nagin pamilyar tulos kami sa mga tugang, sa mga payunir, asin sa teritoryo.” Si Roger, na nagbalyo sa sarong lugar na labing 1,600 kilometros an rayo sa dati niyang istaran, nagsabi: “An pinakamarahay na gibuhon tanganing maka-adjust ka tulos sa bagong kongregasyon iyo na parati kang umiba sa paghuhulit sagkod na posible. Saka sabihon sa mga elder na andam ka pirming tumabang sa ano man na paagi, tibaad sa paglinig sa Kingdom Hall, pagboluntaryo sa mga kabtang sa pagtiripon, o paghatod sa sarong tugang pasiring sa mga pagtiripon. Pag namatian kan mga tugang na mapagsakripisyo ka, magigin mas harani tulos an buot ninda saimo.”\n‘Buksan nindo nin lubos an saindong mga puso.’—2 Cor. 6:13.\nMagpahiling nin pagkamuot sa mga tugang. Pakabalyo ni Melissa asin kan saiyang pamilya sa bagong kongregasyon, nagpokus sinda sa pagkaigwa nin bagong mga amigo. “Nakikipag-istoryahan kami sa mga tugang bago asin pagkatapos kan mga pagtiripon sa Kingdom Hall,” an sabi niya. “Paagi kaiyan dai mi sana sinda nakukumusta kundi talagang nakakaulay mi man sinda.” Nakatabang man iyan sa pamilya na matandaan tulos an pangaran kan mga tugang. Dugang pa, nagpahiling sinda nin pagkamuot paagi sa pagigin mapag-istimar, na nakapakusog sa relasyon ninda kan saindang bagong mga amigo. “Kinua mi an numero nin telepono kan kada saro,” an sabi pa niya, “tanganing makontak ninda kami asin maimbitaran sa espirituwal asin iba pang mga aktibidad.”\nKun bako kang gayong komportable na makipagmidbidan sa iba, puwede kang magpuon sa simpleng mga paagi. Halimbawa, magngirit—dawa kun sa primero nag-aalangan kang gibuhon iyan. Pag nakangirit ka, dai maaalangan sa saimo an iba. Tutal, ‘an nakahuyom na lalawgon nakakapaugma nin puso.’ (Tal. 15:30, BPV *) “Bako talaga akong paragirong,” an sabi ni Rachel, na nagbalyo sa lugar na harayuon sa dinakulaan niyang lugar. “Kun minsan kaipuhan kong piriton an sadiri ko na makipag-istoryahan sa mga tugang sa bago kong kongregasyon. Pag may mahiling ako sa Kingdom Hall na mayong kaulay, makikipag-istoryahan ako saiya. Posibleng masusupgon man siya arog ko.” Taano ta dai mo gibuhon na pasuhan na makaistoryahan bago o pagkatapos kan kada pagtiripon an saro na kababalyo pa sana sa saindo?\nSa ibong na lado, tibaad ugmahon kang makamidbid an bago mong mga kakongregasyon sa inot na pirang semana. Pero sa paglihis nin panahon, tibaad mawaran ka na nin ganang gibuhon iyan. Sa puntong iyan, tibaad kaipuhan mong hinguwahon na padagos na magkaigwa nin bagong mga amigo.\nAn mga kahoy nasasakitan pag ibinabalyo sa ibang lugar, pero pag naitanom na giraray, nagpapatubo sinda nin bagong mga gamot\nTAWAN NIN PANAHON AN SADIRI NA MAKA-ADJUST\nKumpara sa iba, may mga kahoy na nangangaipo nin mas halawig na panahon tanganing makagamot na marhay sa bagong daga. Kaagid kaiyan, iba-iba an lawig nin pag-adjust kan kada saro sa bago nindang kongregasyon. Kun medyo haloy-haloy ka nang nagbalyo pero nasasakitan ka pa man giraray na maka-adjust, makakatabang sa saimo an mga prinsipyong ini sa Bibliya:\n“Dai kita magpundo sa paghihinguwang gumibo nin marahay, huling sa tamang panahon aanihon niyato an bunga kaiyan kun dai kita masuko.”—Gal. 6:9.\nMagtao nin mas dakul na panahon kisa sa inaasahan mo tanganing maka-adjust. Halimbawa, dakul na misyonerong nagsanay sa Gilead an nagdadanay nguna nin mga pirang taon sa nasyon na iinasignar sa sainda bago magbakasyon sa sadiri nindang nasyon. Nakakatabang iyan sa sainda na magin dayupot sa mga tugang sa kongregasyon asin maka-adjust sa bagong kultura.\nAram ni Alejandro, na pirang beses nang nagbalyo, na dai puwedeng madalion an pag-adjust. Sinabi niya: “Pagkatapos kan huring pagbalyo mi, sinabi ni agom, ‘Gabos na amiga ko yaon sa pinaghalian tang kongregasyon!’” Ipinagirumdom ni Alejandro sa agom niya na iyan man an sinabi kaini kan huri nindang pagbalyo duwang taon na an nakaagi. Pero sa laog kan duwang taon na idto, nagpahiling an agom niya nin interes kaya an dating dai niya mga kaburubisto dayupot na niyang mga amigo.\n‘Dai ka maghapot, “Tadaw ta mas marahay an mga nakaaging aldaw kisa kan mga aldaw na ini?” huli ta bako sa madunong an hapot na iyan.’—Par. 7:10, BPV.\nLikayan na ikumparar an bagong kongregasyon sa pinaghalian mong kongregasyon. Halimbawa, tibaad an mga tugang sa bago mong kongregasyon bakong gayong paragirong o tibaad mas prangka kisa sa dati mong kongregasyon. Magpokus sa positibong mga kuwalidad ninda, kun paanong iyan man an gusto mong gibuhon ninda sa saimo. Narealisar nin nagkapirang nagbalyo na naihahapot na palan ninda sa saindang sadiri, ‘Tunay ko daw na namumutan an “bilog na kasararuan nin magturugang”?’—1 Ped. 2:17.\n“Padagos na maghagad, asin itatao iyan sa saindo.”—Luc. 11:9.\nPadagos na mamibi para sa tabang. “Dai iyan pagsadirihon sana,” an sabi ni David, na sarong elder. “Dakul na bagay an magigibo ta sana sa tabang ni Jehova. Ipamibi an dapit diyan!” Uyon man diyan si Rachel na sinambit kasubago. “Pag namamatian mi ni agom na medyo bako kaming dayupot sa kongregasyon,” an sabi niya, “espesipiko ming ipinapamibi ki Jehova, ‘Paaraman tabi samuya kun may nagigibo kami na huli kaiyan nasasakitan an iba na magin dayupot samo.’ Dangan hinihinguwa ming mas makaiba-iba an mga tugang.”\nMga magurang, kun nasasakitan an saindong mga aki na maka-adjust, magtao nin panahon na ipamibi an bagay na iyan kaiba ninda. Tabangan sinda na magkaigwa nin bagong mga amigo paagi sa paghanap nin mga pagkakataon na mas mamimidbid ninda an ibang mga tugang.\nIPAMATI NA MAUGMA NIYATO SINDANG INAAKO\nAno an puwede mong gibuhon tanganing matabangan an mga kababalyo pa sana sa saindong kongregasyon? Sa kapinunan pa sana, hinguwahon na magin tunay na amigo. Para magibo iyan, isipon kun ano an mga gusto mong gibuhon saimo kan iba kun kababalyo mo pa sana, dangan gibuhon iyan. (Mat. 7:12) Puwede mo daw sindang iiba sa saindong pampamilyang pagsamba o sa pagdalan kan bulanan na programa kan JW Broadcasting? Puwede mo daw sindang imbitaran na partneran ka sa ministeryo? Kun iimbitaran mo sindang magkakan dawa simple sanang handa, dai ninda malilingawan an saimong pagkamapag-istimar. Ano pa an praktikal na maitatabang mo sa sainda?\n“Pag-abot mi sa bagong kongregasyon,” an sabi ni Carlos, “tinawan kami kan sarong sister nin lista nin mga tindahan na may baratong paninda. Nakatabang talaga iyan.” Maaapresyar kan mga nagbalyong bakong tuod sa klima nindo kun tutukduan mo sinda kan tamang isusulot pag mainit, malipot, o mauran. Tanganing magin mas epektibo sinda sa saindang ministeryo, puwede mong iistorya an kasaysayan saka an relihiyosong mga paniniwala kan saindong lugar.\nSULIT AN PAGHIHINGUWANG MAG-ADJUST\nSi Allen, na sinambit sa kapinunan, labing sarong taon na sa bago niyang kongregasyon. Sinabi niya: “Kan inot, kinaipuhan kong piriton an sakong sadiri para mamidbid ko an mga tugang. Pero ngunyan, garo ko na sinda kapamilya, saka maugma ako.” Narealisar ni Allen na dai man talaga siya nawaran nin mga amigo kan magbalyo siya. Imbes, nagkaigwa siya nin bagong mga amigo, na posibleng magdanay niyang mga amigo habambuhay.\nPaano Makakatabang an mga Elder?\nGusto kan mga elder na magin maugma ka sa bago mong kongregasyon, asin andam sinda na tumabang.\nAn Komite sa Paglilingkod kan Kongregasyon dapat na iasignar ka tulos sa sarong grupo sa paglilingkod sa langtad.\nHahagadon sa saimo kan sekretaryo an impormasyon kun paano makokontak an dati mong kongregasyon tanganing makua ninda an saimong Congregation’s Publisher Record card.\nDapat na hinguwahon tulos kan paraataman nin grupo sa paglilingkod sa langtad na makaiba ka niya sa ministeryo. Marahay man kun dadalawon niya an saimong pamilya para sa nakakapakusog na pagpastor.\nDapat na hagadon saimo kan mga elder an impormasyon kun paano ka makokontak lalo na kun may kalamidad.\nMarahay man kun beberepikaron kan mga elder kun updated an saimong medical directive card.


Home / Albay / Camarines Sur / News / Albay, CSur shabu supplier, dakop na\nBicol Standard Newspaper Saturday, June 16, 2018 Albay, Camarines Sur, News\nDARAGA, Albay (Bicol Standard) -- Tibaad maghuraw na an dating mahibugon na supply nin shabu sa Albay asin Camarines Sur nin huli sa pagkadakop kan tulong mayor na suspechado sa pagbariwas kan bawal na bulong.\nIni an observasyon kan mga ahentes kan PDEA pakatapos kan operasyon na nagresulta sa pagka-arestar ki Jan Mark Balguma Rapisura Alyas Matik, Jomel Orpiada Dela Cruz asin Jose Bartolata Tabuena, Jr. Alyas Third . Sinda an konsideradong High Value Targets sa anti-drug operation.\nSinabi sa report ni Dir. Christian O. Frivaldo kan PDEA Bicol na an mga suspechado yaon sa Neuhaus Inn sa Maroroy, Daraga, Albay kasubagong mag-omagahon kan mag-abot an mga autoridad.\nAfuera sa 3ng High Value Targets, tolong iba pa an kaayon sa na-aprehendir. Ini iyo sinda: Marlon Fernandez Llenas alias “Bok Fernandez,” Lorraine Santiago Casilum, 28, asin Elmeph Conciado Calimutan, 37.\nAn nakumpiskar na shabu may gabat na 300 gramos, asin pwedeng ipabakal sa kantidad na P1.25 milyones.\nSa separadong entrevista ki Mayor Noel Rosal kan Legazpi City, saiyang sinabi na pwedeng an grupong ini an nagdidistribuir nin shabu sa mga provincia kan Albay asin Camarines Sur, segun sa saiyang informante.\nAn ibang residentes digdi nagsabi na an awtong nadakop na lunadan kan mga suspechado na may retrato ni Presidente Rodrigo Duterte pirmi nindang naheheling.\nNakabugtak sa retrato sa awto an tataramon na “Change is coming.”\nPasipara sana kan mga tawo na tawanan atensyon an nagbabaray-basay na vehiculo sa paghona na makusog na suportador o konektado sa opisina kan Presidente an lunad digdi.\nAlbay, CSur shabu supplier, dakop na Reviewed by Bicol Standard Newspaper on Saturday, June 16, 2018 Rating: 5


Casureco II apektado kan rotational brownouts\nApektado man an Camarines Sur II Electric Cooperative (Casureco II) Inc. sa mga harahalawig na pagkawara nin suplay nin kuryente kasunod kan pinapasunod na rotational brownouts kun nagsasakat sa red alert level an capacidad kan kuryente sa Luzon Grid area.\nKun nagninipis an suplay nin kuryente epekto kan El Nino kabale an Casureco II sa pinapadarahan nin anuncio kan National Grid Corporation of the Philippines (NGCP) para sa nakatalaan na brownouts, sabi ni Rinner Bucay an opisyal na parataram kan cooperativa.\nKan Hunyo 21, nagtalaan nin maghapon na brownout an NGCP sa mga banwaan Canaman, Magarao, Bombom, Calabanga, Tinambac, Siruma asin iba pang mga banwaan nganing iimplementar an Manual Load Dropping sa mga lugar na ini alagad kinanselar envez pigtalaan na sa Viernes, Hunyo 28.\nSinabi ni Bucay na kun nagninipis naman an suplay nin kuryente saindang hinahalat an kumfirmasyon kan NGCP asin saindang pig-aanunciar sa publiko an pigtalaan na brownout.\nSi Nilda Somero, regional spokesperson sa Bicol kan NGCP nagpahayag dai maiibitaran ngonian an rotational brownout huli kan mga insidente nin power supply shortage ngonian na tag-init.\nBako lang digdi sa Camarines Sur alagad sa iba pang mga cooperativa nin electricidad sa Bikol kaayon man sa manual load dropping kan NGCP.\nMaging an ibang power supplier sa Casureco II nagkukulang man an saindang suplay nin kuryente alagad an solusyon iyo an pagbakal sa mas mahal na supplier hale sa WESM, an epekto iyo an paglangkaw kan singil sa tarifa, sabi pa ni Bucay.\nGinibo ini kan manijamiento tanganing maseguro na mayong mga brownouts asin kun igwa man an problema hale sa NGCP. (dpa)


Taano Ta Kinondenar ni Jesus an mga Fariseo? | Buhay ni Jesus\nKINONDENAR NI JESUS AN MAPAGSAGIN-SAGIN NA MGA FARISEO\nMantang nasa Judea, inako ni Jesus an imbitasyon nin sarong Fariseo na magkakan sa harong kaini. Posibleng marhay na pangudtuhan iyan imbes na pamanggihan. (Lucas 11:37, 38; ikumparar an Lucas 14:12) Bago magkakan, ginibo kan mga Fariseo an ritwal na paghugas nin kamot sagkod sa siko. Pero dai iyan ginibo ni Jesus. (Mateo 15:1, 2) Dai man nababalga kan siring na paghugas an Katugunan nin Diyos, pero dai iyan hinahagad nin Diyos.\nNagngalas an Fariseo huli ta dai sinunod ni Jesus an tradisyon na iyan. Narisa ini ni Jesus asin nagsabi: “Kamong mga Fariseo, piglilinigan nindo an luwas kan kopa asin plato, alagad sa laog pano-pano kamo nin kapasluan asin karatan. Mga tawong bakong makatanusan! Bakong an guminibo kan luwas iyo man an guminibo kan laog?”—Lucas 11:39, 40.\nAn isyu bako an pagkaigwa nin malinig na kamot bago magkakan, kundi an pagsagin-sagin sa relihiyon. An mga Fariseo asin iba pa na naghuhugas nin kamot bilang ritwal dai nagigibong linigon an saindang puso sa karatan. Kaya sinadol sinda ni Jesus: “Itao nindo bilang tabang sa mga pobre an mga bagay na nasa laog kan saindong mga puso, asin ta magigin malinig kamo sa gabos na bagay.” (Lucas 11:41) Totoo nanggad iyan! An pagtao dapat maggikan sa mamumuton na puso, bako para pahangaon an iba paagi sa pagsagin-sagin na matanos.\nDai man buot sabihon na dai sinda nagtatao. Idinuon ni Jesus: “Nagtatao kamo kan ikasampulong kabtang kan yerbabuwena asin kan ruda asin kan gabos na iba pang tinanom na pangrekado, pero pigbabaliwala nindo an hustisya nin Diyos asin an pagkamuot sa saiya! May obligasyon kamong magtao kan mga bagay na iyan, alagad dai man pagbaliwalaon ining iba pang mga bagay.” (Lucas 11:42) Kahagadan sa Katugunan nin Diyos an pagtao kan ikasampulong kabtang kan inani. (Deuteronomio 14:22) Kaiba diyan an yerbabuwena asin an ruda, mga tinanom na pangrekado. Maingat na itinatao kan mga Fariseo an ikasampulong kabtang kan mga tinanom na ini, pero paano man an mas importanteng mga kahagadan kan Katugunan, siring kan pagpahiling nin hustisya asin pagigin hababa an buot sa atubangan nin Diyos?—Mikas 6:8.\nNagpadagos si Jesus: “Hirak man sa saindo mga Fariseo, huli ta gustong-gusto nindo an inutan na mga tukawan sa mga sinagoga asin gustong-gusto nindo na tinatawan kamo nin galang sa mga pampublikong lugar! Hirak man sa saindo, huli ta garo kamo mga lulubngan na daing gayo nahihiling, na nagkakaturungtungan nin mga tawong naglalakaw asin dai ninda namamangnuhan!” (Lucas 11:43, 44) Iyo, puwedeng masingkog an mga tawo sa siring na mga lulubngan asin magin maati sa seremonyal na paagi. Ginamit ni Jesus an bagay na iyan para iduon na an pagigin maati kan mga Fariseo daing gayo risa.—Mateo 23:27.\nSarong lalaki na eksperto sa Katugunan nin Diyos an nagreklamo: “Paratukdo, pati kami iniinsulto mo sa mga sinasabi mong iyan.” Pero kaipuhan na marealisar kan mga tawong ini na dai ninda nagigibong tumabang sa mga tawo. Nagsabi si Jesus: “Hirak man pati na sa saindo na mga eksperto sa Katugunan, huli ta pinapagabatan nindo an mga tawo nin mga pasan na masakit darahon, pero kamo mismo dai nindo dinudutan kan saro sa saindong mga muro an mga pasan! Hirak man sa saindo, huli ta itinutugdok nindo an mga lulubngan kan mga propeta, pero ginadan sinda kan mga apuon nindo!”—Lucas 11:45-47.\nAn mga pasan na sinasabi ni Jesus iyo an berbal na mga tradisyon asin an interpretasyon kan mga Fariseo sa Katugunan. Dai ninda pinapagian an buhay kan mga tawo. Imbes, pinipirit ninda na an gabos dapat na sumunod sa mga tradisyon na ini na nagigin pagabat. Ginadan kan mga apuon ninda an mga propeta nin Diyos puon ki Abel. Sinda ngunyan, na garo baga nagtataong onra sa mga propeta paagi sa pagtugdok nin mga lulubngan para sa mga ini, nag-aarog sa sabuot asin paggawi kan mga apuon ninda. Hinihinguwa pa ngani nindang gadanon an panginot na Propeta nin Diyos. Sinabi ni Jesus na sisingilon nin Diyos an henerasyon na ini. Nagkatotoo iyan pakalihis nin mga 38 taon, kan 70 C.E.\nNagpadagos si Jesus: “Hirak man sa saindo na mga eksperto sa Katugunan, huli ta hinali nindo sa mga tawo an liyabe nin kaaraman. Kamo mismo dai naglaog, asin inuulang nindo an mga minalaog!” (Lucas 11:52) Dapat kutana, an mga tawong ini an nagtutukdo kan kahulugan kan Tataramon nin Diyos, pero dai, imbes, hinahali ninda sa mga tawo an oportunidad na maaraman asin masabutan iyan.\nAno an reaksiyon kan mga Fariseo asin mga eskriba? Kan pahali na si Jesus, ginipit ninda siya nin grabe asin pinauranan nin mga hapot. Dai sinda naghahapot para makanuod. Imbes, gusto nindang lansihon si Jesus para may masabi siya na magagamit ninda tanganing dakupon siya.\nTaano ta kinondenar ni Jesus an mga Fariseo asin mga eskriba?\nNapipiritan an mga tawo na darahon an anong mga pasan?\nAno an kaaabtan kan mga nagkokontra ki Jesus asin naghihinguwang gumadan sa saiya?\nI-share I-share Nagkakan Kaiba nin Sarong Fariseo